Zii Jia harap tuah aksi sulung BAC
Oleh MUHAMMAD HELMEE RAMLI

18 April 2022, 1:00 pm
PERSEORANGAN lelaki No.1 negara, Lee Zii Jia berharap dapat melangkah jauh pada Kejohanan Badminton Asia (BAC) yang dijadualkan berlangsung di Manila, Filipina bermula 26 April hingga 1 Mei ini.
Memandangkan saingan kali ini merupakan penampilan pertamanya pada kejohanan tersebut, dia yang juga juara kejohanan Seluruh England (All England) 2021 enggan meletakkan sasaran spesifik.
Sebaliknya, Zii Jia melaungkan azam untuk memberikan segala-galanya pada kejohanan itu nanti bagi mendapatkan momentum terbaik menjelang saingan Piala Thomas di Bangkok, Thailand bermula 8 Mei nanti.
Dia yang sedang menjalani latihan pusat bersama skuad kebangsaan di Akademi Badminton Malaysia (ABM), Bukit Kiara turut mengakui gembira dapat kembali berlatih di sana.
“Setakat ini saya sangat gembira untuk kembali ke ABM dengan suasana yang sangat positif. Saya sudah tidak sabar untuk menjalani latihan bersama rakan sepasukan di sini.
“Bagi kejohanan BAC, ini adalah penampilan sulung, jadi sudah tentu saya harapkan keputusan baik di sana. Tidak ada sasaran spesifik tetapi saya akan cuba berikan yang terbaik,” kata pemain profesional itu.

Dalam pada itu, Zii Jia juga mengakui tidak bimbang dengan jadual padat yang perlu diharungi pada saingan musim ini memandangkan dia turut berdepan situasi sama tahun lalu.
“Sebenarnya tidak ada kebimbangan kerana bagi saya, tahun lepas lebih kurang sama dengan saingan tahun ini. Kami akan mengharungi kejohanan berturut-turut, jadi saya perlu fokus dan tampilkan aksi terbaik,” ujarnya.


United menang, tapi Rangnick pula berang
Oleh KOSMO!

18 April 2022, 12:30 pm
MANCHESTER – Biarpun berjaya meraih kemenangan, Pengurus Manchester United, Ralf Rangnick mengkritik kelemahan pasukannya sambil menyifatkan mereka satu-satunya pasukan di Liga Perdana Inggeris yang memiliki masalah tersebut.
Kelmarin, United melayan kunjungan Norwich di Old Trafford dan berjaya mencatat kemenangan tipis 3-2 menerusi hatrik yang dilakukan oleh Cristiano Ronaldo.
Kemenangan tersebut menyaksikan United kembali memintas Arsenal dan kekurangan tiga mata berbanding Tottenham Hotspur yang menghuni slot terakhir ke saingan Liga Juara-Juara.
“Mereka menjaringkan gol yang sangat mudah. Kami adalah satu-satunya pasukan di EPL yang melepaskan gol dengan cara sebegitu.
“Selepas mendahului dengan dua gol, sepatutnya tugas kami menjadi lebih mudah tetapi sebaliknya berlaku. Kami hilang struktur permainan dan tidak cukup agresif.
“Secara tiba-tiba kami hilang kelebihan dua gol itu dan bernasib baik apabila David De Gea banyak menyelamatkan keadaan,” katanya.

Dalam pada itu, Rangnick juga tidak gemar pasukan dan peminat yang terlalu meletakkan harapan kepada Ronaldo untuk menghasilkan jaringan.
“Kami sepatutnya tidak boleh mengharapkannya sahaja. Kami bermain dengan baik tetapi adakalanya kami secara tiba-tiba memperlahankan rentak.
“Saya sangat tidak gembira dengan aksi pemain di benteng pertahanan. Kami perlu meningkatkan lagi cara permainan untuk aksi berikutnya selepas ini,” jelasnya. – AGENSI


6 banduan lari daripada tahanan didakwa
Oleh NOR AINNA HAMZAH

18 April 2022, 2:06 pm
JEMPOL – Enam banduan tahanan reman mengaku tidak bersalah di Mahkamah Majistret Bahau, di sini, hari ini atas kesalahan melarikan diri dari tahanan yang sah di Institusi Pemulihan Dadah Jelebu lebih seminggu lalu.
Tertuduh, Sohaimi Khalid, 50, Mohd. Zairizan Zainal, 42, Shazuan Md. Sharif, 32, Mazlan Samah, 39, Mohamad Aminuddin Khan Mohd. Yusof, 28, dan bukan warganegara, Zainuddin, 62, membuat pengakuan itu di hadapan Majistret Muhammad Hidayat Wahab.
Kesemuan mereka bersama seorang lagi tahanan yang masih bebas pada pukul 2 petang, 10 April lalu di Institusi Pemulihan Dadah Jelebu, Jabatan Penjara Malaysia didapati dengan sengaja mengambil peluang melarikan diri daripada tahanan yang sah mengikut undang-undang.
Kesemua tertuduh melakukan kesalahan itu di bawah Seksyen 224 Kanun Keseksaan yang dibacakan bersama Seksyen 34 kanun yang sama.
Jika sabit kesalahan, mereka boleh dihukum penjara sehingga dua tahun atau denda atau kedua-duanya sekali.
Pendakwaan dikendalikan Timbalan Pendakwa Raya, Ahmad Loqman Hakim Ahmad Khairie manakala semua tertuduh tidak diwakili peguam.

Majistret menetapkan 12 Mei ini untuk sebutan semula kes dan serahan dokumen serta lantikan peguam. – KOSMO! ONLINE.


Pencuri lari ‘kecut perut’ lepas disergah kucing tuan rumah
Oleh KOSMO!

18 April 2022, 2:15 pm
PETALING JAYA – Tular sebuah rakaman televisyen litar tertutup (CCTV) memaparkan gelagat seorang individu terkejut dan terus berlari keluar meninggalkan ruang tamu sebuah rumah selepas disergah oleh seekor kucing.
Meneliti perkongsian pengguna Twitter @ainaarhn, difahamkan rumah keluarganya beralamat Bukit Sekilau, Kuantan telah dipecah masuk oleh individu yang tidak dikenali tersebut.
“Pernah tengok pencuri takut kucing?, tak pernah? nah aku kasi korang tengok sekarang juga,” ciapnya baru-baru ini.
Sementara itu, gadis tersebut turut memaklumkan sebuah beg tangan serta dompet miliknya telah diambil oleh lelaki berkenaan dan dia sangat berharap agar kesemua barangnya dipulangkan semula.
“Aku nak kau letak beg tangan dan dompet aku depan rumah aku, tak kira apa yang jadi, semua orang tengah cari kau, sebelum apa-apa terjadi lebih baik kau serahkan semula,” ujarnya.
Tambahnya lagi, laporan polis telah dibuat dan segala bukti menerusi rakaman CCTV juga diserahkan.

Menjengah ke ruangan komen, orang ramai mula meninggalkan pelbagai reaksi berhubung rakaman tersebut.
Ada yang sempat berseloroh mengenai gelagat pencuri tersebut kerana perwatakan beraninya memecah masuk rumah orang, rupanya takut kepada seekor kucing.
“Boleh dikatakan ‘moment’ memalukan seorang pencuri, tunjuk berani pecah masuk rumah orang, curi barang orang, tapi kau sendiri takut kucing yang comel itu,” kata seorang pengguna.
“Mujur kucing tuan rumah tak gigit kau wahai si pencuri, risau demam panas kau lepas itu terkejut, jadi pencuri tak takut pula,” komen pengguna lain. – KOSMO! ONLINE.


KPM bina kolej tingkatan enam pertama di Kelantan
Oleh YATIMIN ABDULLAH

18 April 2022, 2:19 pm
KOTA BHARU – Kementerian Pendidikan (KPM) akan membina kolej untuk pelajar tingkatan enam yang pertama sekali gus menjadi mercu tanda baharu dalam melonjakkan sektor pendidikan di Kelantan pada masa hadapan.
Menteri Kanan (Pendidikan), Datuk Dr. Radzi Jidin berkata, pembinaan kolej yang dilengkapi dengan 20 bilik darjah dan kemudahan lain itu akan dibina di kawasan Bukit Cina, Kok Lanas di sini.
Menurutnya, pemilihan lokasi itu disifatkan cukup strategik apabila ia terletak berhampiran jalan utama yang menghubungkan Kota Bharu dengan Gua Musang.
“Pembinaan kolej ini dapat memberi peluang kepada anak-anak Kelantan untuk mengikuti pendidikan peringkat lepasan menengah di premis kolej tingkatan enam yang lengkap
“Pembinaan kolej ini mampu memacu kecemerlangan pendidikan negara melalui penyediaan infrastruktur pendidikan yang lebih baik untuk generasi muda pada masa hadapan khususnya di Kelantan,” katanya menerusi satu hantaran yang dikongsikan menerusi entri laman sosial Facebook rasmi miliknya hari ini.
Sebelum itu, Radzi turun padang melawat tapak pembinaan kolej berkenaan bersama Jabatan Pendidikan Negeri Kelantan dan Jabatan Kerja Raya.

Radzi memberitahu, sehingga kini, terdapat 23 kolej tingkatan enam yang sedang beroperasi di seluruh negara.
Beliau berkata, antara negeri yang masih belum mempunyai kemudahan ini ialah Perlis, Pahang, Kelantan, Negeri Sembilan,Putrajaya dan Labuan. – KOSMO! ONLINE.


48 gelandangan diselamatkan DBKL
18 April 2022, 2:11 pm
KUALA LUMPUR – Seramai 48 gelandangan telah diselamatkan Dewan Bandaraya Kuala Lumpur (DBKL) dalam satu Operasi Bersepadu Menyelamat Gelandangan oleh DBKL bersama pelbagai agensi di sekitar ibu kota, Jumaat lepas.
Operasi tersebut bermula pukul 11 malam dengan seramai 96 kekuatan anggota turut melibatkan Polis Diraja Malaysia, Angkatan Pertahanan Awam Malaysia, Yayasan Kebajikan Negara, Jabatan Kebajikan Masyarakat, Jabatan Imigresen, Agensi Antidadah Kebangsaan dan Alam Flora.
DBKL dalam satu kenyataan berkata, lokasi pencarian melibatkan Jejantas UTC Pudu, Mydin Jalan Silang, Jejantas LRT Pasar Seni, Bangkok Bank, Agrobank Central Market, HSBC Masjid Jamek dan Masjid Negara.
“Sejumlah 48 gelandangan diselamatkan termasuk 41 warganegara tempatan terdiri daripada 39 lelaki dan dua perempuan.
“Tujuh yang lain merupakan warga Lebanon (1), Nepal (1), India (2), Bangladesh (1), Myanmar (1) dan Indonesia (1),” katanya dalam satu kenyataan di sini hari ini.
Jelasnya, mereka yang diselamatkan itu telah menjalani proses saringan kesihatan oleh Jabatan Kesihatan (JKAS) dan AADK di Pusat Khidmat Gelandangan Medan Tuanku.

“Kesemua gelandangan terbabit akan ditempatkan di Pusat Transformasi Gelandangan Anjung Kelana, Taman Danau Desa, di sini,” ujarnya. – KOSMO! ONLINE.


Kad merah, penggantungan petaka buat Perak FC
Oleh KOSMO!

18 April 2022, 12:15 pm
Oleh AZIZAN HASHIM

SUDAH mempunyai bilangan pemain yang terhad, layangan kad merah terhadap Royizzat Daud kelmarin menyebabkan Perak FC bakal berdepan kesukaran bagi menghadapi dua lagi aksi Liga Premier selepas ini.
Pemain tersebut dilayangkan kad merah oleh pengadil, Muhammad Izzul Fikri Kamaruzaman selepas insiden kekasaran yang menyaksikan pemain Kelantan, Danial Hadri Effendi Jagan turut diperintah keluar padang pada minit ke-43.
“Sudahlah kami kekurangan pemain, hukuman terhadap Royizzat ini menyukarkan lagi pasukan,” kata Ketua Jurulatih Perak FC, Yusri Che Lah selepas perlawanan.
Dalam lima perlawanan yang diharungi setakat ini, Perak hanya mampu menyenaraikan 15 pemain dalam kesebelasan utama kerana masalah kecederaan.
Selain itu, The Bos Gaurus  hanya boleh mendaftar seramai 20 pemain berikutan sekatan oleh Liga Bola Sepak Malaysia (MFL).

Justeru, Yusri mengingatkan para pemainnya supaya berhati-hati dan mengelakkan diri mengutip kad merah sewenang-wenangnya.
Mengenai kekalahan 1-3 di tangan pasukan The Red Warriors (TRW) itu jurulatih itu mengakui pengalaman menjadi perbezaan antara anak buahnya dengan lawan.
“Pemain Perak punyai semangat tetapi ia tidak mencukupi untuk memenangi perlawanan . Apapun saya berbangga dengan persembahan mereka,” jelasnya.
Yusri turut mengucapkan penghargaan kepada kumpulan penyokong Perak FC yang hadir dan  tidak henti-henti memberi sokongan sepanjang perlawanan. – KOSMO! ONLINE


Muzium najis di Britain terima sambutan menggalakkan
Oleh KOSMO!

18 April 2022, 2:00 pm
LONDON – Seorang lelaki dari Britain membuka sebuah muzium najis yang mempamerkan pelbagai bentuk bahan buangan itu daripada berbagai-bagai jenis hidupan, lapor akhbar The Sun kelmarin.
Daniel Roberts, 51, tidak menyangka bahawa muzium yang baru dibuka kepada orang awam pada minggu lepas itu mendapat sambutan di luar jangkaan apabila dia telah menerima beratus-ratus pengunjung sehingga kini.
Muzium Najis Negara, yang terletak di Isle of Wight, England itu memaparkan najis pelbagai jenis haiwan termasuk singa, musang, panda dan wombat serta dua sampel milik manusia.
Menurut Roberts, dia mendapat idea untuk membuka muzium tersebut selepas menemui najis kucing liar jenis lynx ketika berada di Sweden.
“Najis agak mudah untuk dijaga. Ia murah, berada di sekeliling kita serta menjadi satu topik yang tabu.
“Pada awalnya, kami berasa bimbang sekiranya tiada sesiapa yang mahu datang ke muzium ini, namun sambutannya amat luar biasa kerana pengunjung sanggup beratur di bawah hujan semata-mata untuk melihat najis,” katanya.

Najis-najis di muzium tersebut dipelihara dengan cara mengeringkannya dan menyimpannya dengan rapi di dalam damar.
Muzium Najis Negara milik Roberts adalah kemudahan kedua yang menawarkan pameran najis selepas muzium pertama telah dibuka di Itali. – AGENSI


Ikan lumba-lumba mati akibat tertekan diganggu pengunjung
Oleh KOSMO!

18 April 2022, 1:00 pm
AUSTIN, Texas – Seekor ikan lumba-lumba yang terdampar di sebuah pantai di negeri Texas, Amerika Syarikat (AS) mati selepas pengunjung cuba menunggang dan berenang dengan mamalia itu, lapor akhbar Metro UK, kelmarin.
Ikan lumba-lumba yang cedera itu terdampar di Pantai Quintana sebelum ditolak semula ke tengah laut oleh pengunjung yang mahu berenang dengannya.
Mereka juga didakwa cuba menunggang haiwan itu sebelum diheret semula ke pesisir pantai dan diganggu orang ramai hingga mati sebelum pasukan penyelamat sempat tiba di lokasi kejadian.
Insiden tersebut didedahkan oleh sebuah organisasi bukan berasaskan keuntungan dari Texas, Marine Mammal Stranding Network (MMSN) menerusi laman Facebook rasminya.
Organisasi itu berkongsi imej orang ramai mengelilingi ikan lumba-lumba betina itu dalam air cetek dengan siripnya boleh dilihat di permukaan air.
Sekeping gambar pula menunjukkan haiwan itu terbaring lesu dengan orang ramai berdiri di sekelilingnya.

“Jenis gangguan ini menyebabkan tekanan yang tidak wajar kepada ikan lumba-lumba liar, berbahaya bagi orang yang berinteraksi dengan mamalia ini dan menyalahi undang-undang.
“Pesalah boleh didenda dan jika sabit kesalahan, akan dihukum penjara,” tulis organisasi itu.
MMSN turut menasihati orang ramai bahawa sekiranya terjumpa ikan lumba-lumba atau paus yang terdampar untuk tidak menolaknya kembali ke laut, tidak cuba berenang dengan haiwan itu, berinteraksi atau mengerumuninya sehingga pasukan penyelamat tiba. – AGENSI


2 jam terpisah dengan isteri ketika mendaki Bukit Jugra
Oleh MOHD YUNUS YAKKUB

19 April 2022, 9:31 pm
KUALA LANGAT – Seorang pendaki berjaya ditemui dalam keadaan selamat selepas sesat dan terpisah hampir dua jam dengan isterinya ketika mendaki Bukit Jugra di sini hari ini.
Mangsa berusia 52 tahun dari Kepong, Kuala Lumpur itu ditemui kira-kira pukul 6.02 petang selepas dikatakan terpisah sejak pukul 4.30 petang.
Pengarah Bomba Selangor, Norazam Khamis berkata, seramai enam anggota termasuk pegawai dari Balai Bomba dan Penyelamat Banting bergegas ke lokasi kejadian sebaik menerima panggilan kecemasan pukul 4.33 petang.
Katanya, berdasarkan maklumat awal mangsa bersama isteri mendaki untuk menuju ke rumah api Bukit Jugra.
“Pada mulanya isteri dan mangsa naik bersama, namun terpisah disebabkan kelewatan suaminya itu sehingga mangsa bertukar haluan (sesat) ke jalan yang lain.
“Mangsa bagaimanapun dapat dihubungi menerusi talian telefon dan menyatakan berada berhampiran Kampung Bandar,” katanya ketika dihubungi hari ini.

Beliau menambah, mangsa kemudiannya berjaya ditemui lima kilometer dari akses masuk melalui kunci air Kampung Bandar, Banting.
Jelas Norazam, mangsa yang mengalami luka kecil itu diserahkan kepada ahli keluarganya. – KOSMO! ONLINE


Cucu sumbat nenek hidup-hidup dalam peti sejuk beku
Oleh KOSMO!

19 April 2022, 8:30 pm
ATLANTA, GEORGIA – Seorang lelaki di negeri Georgia, Amerika Syarikat didakwa atas tuduhan membunuh neneknya selepas dia dilaporkan menyumbat warga emas itu di dalam peti sejuk dan menyembunyikan mayatnya selama berbulan-bulan, lapor akhbar Daily Star kelmarin.
Mangsa, Doris Cumming, 82, dikatakan masih hidup ketika suspek, Robert Tincher III, 29, mengheret badannya dalam kediaman mereka.
Pegawai penyiasat Polis Daerah Floyd, Brittany Werner berkata, suspek didakwa membunuh neneknya pada Disember tahun lalu dan menyimpan mayatnya di dalam peti sejuk serta merahsiakan perkara itu daripada pengetahuan pihak berkuasa.
“Suspek memasukkan mangsa ke dalam beg plastik dan dia masih bergerak ketika disumbat ke  dalam peti sejuk.
“Daripada pengesahan kami, ketika kejadian, suspek percaya mangsa masih bernafas dan bergerak ketika dia dimasukkan ke dalam peti sejuk.
“Selepas beberapa bulan mangsa meninggal dunia, suspek memindahkan peti sejuk itu ke sebuah  lokasi lain dengan mayat mangsa masih berada di dalamnya,” kata Werner.

Suspek kemudian  menjelaskan bahawa dia enggan melaporkan kejadian itu kepada polis kerana mempunyai waran tangkap yang dikeluarkan terhadap dirinya. Waran tangkap itu berhubung  ancaman keganasan yang dibuat terhadap bekas isterinya menerusi akaun media sosial.
Sementara itu, Werner beakata, suspek bagaimanapun mengakui amat sayangkan neneknya.
“Suspek berkata bahawa mangsa merupakan satu-satunya ahli keluarga yang memberikan kasih sayang dan perhatian yang dia perlukan,” kata Werner.
Biro Siasatan Georgia melakukan bedah siasat untuk menentukan punca dan waktu kematian mangsa. – AGENSI


Terbayang anak istimewa saya diperlakukan seperti Bella – Naqiu
19 April 2022, 9:31 pm
PETALING JAYA – Kejadian tragis yang menimpa seorang remaja sindrom Down bernama Bella yang dipercayai menjadi mangsa dera sehingga mengalami kecederaan melampau meruntun hati ramai rakyat Malaysia, termasuklah barisan selebriti.
Perkara sama turut mendapat perhatian penyanyi Naqiu apabila mengakui fikiran dan hatinya terganggu sehingga sukar melelapkan mata tatkala memikirkan tentang Bella.
Hal ini kerana ujar penyanyi kumpulan Boboy itu, dia juga mempunyai seorang cahaya mata istimewa iaitu anak keempatnya, Wan Alexander Putra yang dilahirkan mempunya masalah autisme.
“Allahuakbar sampai menangis tengok semua video dan gambar adik Bella. Sakitnya anak syurga ini didera sebegitu, dahsyatnya derita yang dia tanggung.
“Saya terbayangkan kalau anak saya yang diperlakukan macam itu. Kalaulah Alex yang kena curah air panas, makan tahi, ayam busuk, nasi campur cuka, kena sebat, dipijak dan macam-macam lagi berbulan lamanya. Allah.
“Mana pergi hati dan perasaan si pelaku? Takkan tak ada sekelumit rasa kasihan pada budak itu. Kita orang Islam, jauh mana kita tersasar, asas itu tetap ada. Tapi mana pergi asas si pelaku?” tulisnya dalam satu hantaran Instagram.

Tambah Naqiu, 36, sebagai ayah kepada seorang anak Orang Kelainan Upaya (OKU), dia sangat sensitif dan beremosi apabila mengikuti perkembangan kes Bella.
“Tak tahu nak cakap dan bantu macam mana. Mungkin dengan perkongsian ini, dapat buka mata pengikut saya untuk sama-sama berjuang #JusticeForBella. Itu saja saya mampu.
“Kita lawan habis-habisan untuk pastikan si pelaku dikenakan hukuman setimpal. Jangan ada tangan ghaib yang menidakkan keadilan buat adik Bella. Harap satu hari nanti saya boleh jumpa adik Bella dan peluk dia kuat.
“Moga dia lupa mengenai semua kesengsaraan dan kesakitan yang pernah dia tanggung,” ujarnya lagi.
Sementara itu, bercakap mengenai anak keempatnya yang dilahirkan autisme, Naqiu atau nama sebenarnya Wan Naqiuddin Mohd. Najib mengakui menjadi dugaan besar buat dia dan keluarga.
Pun begitu sebagai bapa kata Naqiu, dia sekalipun tidak pernah mengeluh dikurniakan seorang anak istimewa kerana sedar Alex akan memberi jaminan laluan mudah ke syurga buatnya dan keluarga.
“Alex dilahirkan tak sempurna macam anak-anak saya yang lain. Dia autism dan selalu tantrum sampai susah nak kawal. Mengamuk tiba-tiba, baling barang dan cederakan diri sendiri.
“Memang satu dugaan besar buat saya sekeluarga tapi sebagai papa, saya tak pernah sekalipun mengelug kerana itu semua sudah tertulis.
“Tapi alhamdulillah semua adik-beradik dia dan keluarga menerima Alex dengan hati terbuka. Saya sayang Alex lebih dari yang lain kerana dia tak sempurna. Setiap hari saya berfikir apa nasib Alex bila nanti saya tiada,” katanya.
Untuk info, Naqiu mendirikan rumah tangga dengan isterinya, Hani pada 2011 dan dikurniakan lima orang cahaya mata, Wan Ratna Putri, 10, Wan Daniel Iman, 9, Wan Alexander Putra, 8, Wan Esyana Alicia, 7, dan Wan Danish Aydin, 4. – KOSMO! ONLINE


Guna wang samun beli arak
Oleh MOHD YUNUS YAKKUB

19 April 2022, 10:20 pm
KLANG – Suspek kes samun sebuah kedai serbaneka di Taman Sentosa dekat sini baru-baru ini dipercayai menggunakan hasil samun tersebut bagi membeli arak.
Perkara itu terbongkar hasil siasatan terhadap suspek berusia 45 tahun yang berjaya ditahan pukul 12.30 tengah hari tadi di Bandar Puteri di sini.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan awal mendapati suspek mengaku terlibat dalam kes tersebut.
“Selepas menyamun, suspek terus keluar daripada kedai itu dan terus menghala ke Bandar Puteri dengan berjalan kaki.
“Wang samun itu telah digunakan suspek untuk membeli makanan dan arak selama dua hari,” katanya dalam kenyataan hari ini.
Jelas beliau, semakan mendapati suspek mempunyai rekod jenayah lampau berkaitan Seksyen 420 Kanun Keseksaan.

Tambah Hoong Fong, permohonan reman terhadap suspek akan dilakukan di Mahkamah Klang esok dan kes disiasat mengikut Seksyen 392/397 Kanun Keseksaan.
Terdahulu, Kosmo! Online melaporkan seorang lelaki mabuk sempat meminta sejumlah wang atas alasan dirinya telah dirompak sebelum melarikan RM233.15 dari sebuah kedai serbaneka di Jalan Dato Yusuf Shahbudin 30 Taman Sentosa, dekat sini, Ahad lalu. – KOSMO! ONLINE


Peniaga pasar malam ditahan miliki mercun
Oleh MOHAMAD HAFIZI BIN MOHD SAID

19 April 2022, 9:38 pm
PARIT – Hasrat seorang peniaga pasar malam mendapat untung besar dengan menjual mercun tidak kesampaian selepas kediamannya di Parit diserbu polis semalam.
Ketua Polis Daerah Perak Tengah, Superintenden Barudin Wariso berkata, lelaki berusia 48 tahun itu ditahan sepasukan anggota polis di luar kediamannya kira-kira pukul 11.50 malam.
Menurut beliau, pemeriksaan di dapur rumahnya menemui empat guni plastik mengandungi mercun bola serta lapan buah kotak berisi pelbagai jenis mercun.
“Pemeriksaan lanjut di ruang tamu rumah turut menjumpai 13 buah kotak berwarna coklat di dalamnya berisi pelbagai jenis mercun.
“Lelaki itu bagaimana pun gagal mengemukakan sebarang dokumen pemilikan barang berkenaan apabila diminta,” katanya kepada pemberita di sini.
Berdasarkan siasatan awal, dia membeli mercun berkenaan daripada seorang lelaki di Ipoh antara akhir Mac lalu hingga seminggu sebelum dia ditahan.

“Dalam tempoh sebulan dia telah membuat lebih lima pembelian mercun dengan anggaran setiap pembelian adalah RM8,000,” katanya.
Tambahnya, kesemua mercun yang dianggarkan bernilai RM33,000 dirampas dan kes disiasat di bawah Seksyen 8 Akta Bahan Letupan 1987. – KOSMO! ONLINE


Taliban arah kakitangan awam lelaki simpan janggut
Oleh KOSMO!

19 April 2022, 9:30 pm
KABUL –  Pemerintah Taliban mengarahkan kakitangan lelaki di semua kementerian di Afghanistan untuk menyimpan janggut menjelang akhir Ramadan tahun ini, lapor laman berita Wion News semalam.
Menteri Pengajian Tinggi Taliban, Abdul Baqi Haqqani menerusi kenyataan di laman Twitter memaklumkan, arahan tersebut dibuat oleh Emir Emiriah Islam Afghanistan, Sheikh Haibatullah Akhundzada.
Arahan sama turut menyatakan bahawa tempat kerja untuk pekerja lelaki dan wanita wajib diasingkan.
Tiada pekerja lelaki dibenarkan pergi ke koridor pekerja wanita atau sebaliknya, tambah kenyataan itu.
Baqi seterusnya meminta peraturan pemakaian hijab yang sempurna mengikut syariat Islam wajib dipatuhi.
“Pekerja lelaki perlu menyimpan janggut dan tidak dibenarkan pulang bekerja tanpa memakai apa-apa di kepala.

“Peraturan di atas juga berkuatkuasa kepada semua guru dan pelajar universiti di Afghanistan,’’ jelas beliau.
Taliban cuba mengenakan pelbagai dasar sejak menguasai di Afghanistan tahun lepas. Awal bulan lalu, Taliban telah mengharamkan penanaman narkotik di Afghanistan. – Agensi


Bumbung rumah terbang, juadah berbuka dipenuhi air hujan
Oleh NOOR HASLIZA NUSI

19 April 2022, 11:38 pm
BALIK PULAU – ‘Habis semua juadah berbuka puasa kami anak beranak dipenuhi air yang tiba-tiba menitis dari siling ruang tamu’.
Demikian luahan seorang ibu tunggal, Nora Nordin, 46, sebelum dia menyedari bumbung di bilik atas kediaman dua tingkat itu diterbangkan angin kencang di Kampung Sungai Batu Laut, Teluk Kumbar di sini kira-kira pukul 7.30 malam tadi.
Cerita Nora, semasa kejadian dia bersama seorang anak lelaki berusia 14 tahun dan cucu perempuan berumur tiga tahun ketika itu sedang berbuka puasa di ruang tamu bahagian bawah rumah separa kayu tersebut.
“Semasa itu hujan sangat lebat dan kami tidak menyangka bunyi kuat seperti dipanah petir rupanya adalah bumbung rumah yang tercabut akibat diterbang angin kuat.
“Kami sebelum itu terkejut apabila melihat air tiba-tiba terjatuh dari siling di ruang tamu lalu masuk ke dalam pinggan nasi kami. Ini merupakan kejadian pertama berlaku sejak tinggal di rumah milik bapa,” katanya ketika ditemui Kosmo! di sini hari ini.
Turut hadir ialah Setiausaha Pengurusan Komuniti Kampung (MPKK) Sungai Batu Laut, Mohd. Sobri Hamid.

Sementara itu, kejadian ribut di daerah ini turut menyebabkan dua buah kediaman di Jalan Sepakat dan Kampung Masjid turut ditimpa pokok. Bagaimanapun tiada sebarang kecederaan mahupun kemalangan jiwa dilaporkan. – KOSMO! ONLINE


Pengurus syarikat rugi RM1.2 juta diperdaya Macau Scam
Oleh MOHD. RAFIE AZIMI

19 April 2022, 10:10 pm
ALOR SETAR – Seorang pengurus syarikat kerugian lebih RM1.2 juta setelah terperdaya dengan sindiket penipuan Macau Scam sejak Oktober tahun lalu.
Ketua Jabatan Siasatan Jenayah Komersial Kedah, Superintendan Elias Omar berkata, mangsa merupakan seorang wanita berusia 46 tahun.
Katanya, mangsa pada mulanya dihubungi seorang perempuan memperkenalkan diri sebagai Sabrina kononnya petugas sebuah syarikat insurans pada 18 Oktober tahun lalu.
“Sabrina meminta mangsa membuat pembayaran sebanyak RM70,000 bagi urusan pembelian polisi insurans syarikat tersebut, namun mangsa menafikan yang dia ada membeli polisi berkenaan.
“Suspek kemudiannya mengarahkan mangsa membuat laporan polis sebelum talian tersebut disambung ke Balai Polis Pudu,” katanya di dalam satu kenyataan di sini hari ini.
Kata beliau, mangsa kemudiannya bercakap dengan beberapa lagi individu memperkenalkan diri sebagai Sarjan Adam, Inspektor Mazlan dan Inspektor Yong.

“Dalam perbualan itu, mangsa dimaklumkan kononnya terdapat waran tangkap ke atasnya kerana terlibat dalam jenayah pengubahan wang haram dan kes pembunuhan.
“Mangsa kemudian menafikan penglibatan dalam kes tersebut,” ujarnya.
Beliau berkata, mangsa yang berasal dari Kulim kemudian dihubungi seorang wanita memperkenalkan diri sebagai Puan Mastura yang mendakwa dirinya Timbalan Pendakwa Raya.
“Mastura mendakwa dia boleh membuat penangguhan waran tangkap tersebut dengan syarat mangsa memberi kerjasama kepada pihak polis dan melaporkan aktiviti hariannya.
“Berikutan itu mangsa mengaku telah mendedahkan maklumat akaun bank dan kad debit Bank Islam serta Bank Rakyat selain turut mendedahkan jumlah wang dalam setiap akaun bank termasuk akaun Tabung Haji berjumlah lebih RM1 juta kepada suspek,” katanya.
Menurutnya, suspek seterusnya mengarahkan mangsa membuat pindahan wang dari akaun Tabung Haji ke akaun Bank Islam berjumlah RM900,000 dan Bank Rakyat berjumlah RM200,000.
“Mangsa hanya sedar ditipu apabila dia membuat semakan terhadap kedua-dua akaun bank miliknya itu pada 11 April lalu dan mendapati wang telah dipindahkan ke akaun ketiga sebanyak RM1.25 juta,” tambahnya. – KOSMO! ONLINE


Budak dua tahun rentung terperangkap dalam rumah
Oleh IVAN AMIRUL

19 April 2022, 9:22 pm
LAHAD DATU – Seorang kanak-kanak perempuan berusia dua tahun rentung selepas dipercayai terperangkap dalam kebakaran di Kampung Sabah Baru, di Jalan Nipah hari ini.
Dalam kejadian pukul 9 pagi itu, mayat mangsa ditemui selepas kebakaran berjaya dipadamkan pasukan bomba dan penyelamat.
Ketua Balai Bomba dan Penyelamat (BBP) Lahad Datu, Sumsoa Rashid berkata, pihaknya menerima panggilan kecemasan pada pukul 9.52 pagi sebelum sepasukan lapan anggota dan pegawai bersama jentera dikerahkan ke lokasi kejadian.
“Sebaik tiba di lokasi kejadian, anggota bomba bertugas mendapati sekurang-kurangnya 30 rumah jenis tidak kekal musnah terbakar.
“Bagaimanapun, operasi pemadaman dilakukan bagi mengelakkan kebakaran terus merebak ke rumah berhampiran
“Pasukan bomba juga terpaksa memecahkan empat lagi rumah berhampiran bagi menyekat api daripada terus merebak,” katanya ketika dihubungi hari ini.

Menurutnya, pasukan bomba juga berdepan kesukaran memasuki kawasan kebakaran disebabkan jambatan yang terlalu sempit dan usang.
Sementara itu, Sumsoa berkata, mayat kanak-kanak perempuan terbabit dipercayai berada di rumah pertama yang terbakar.
“Mayat kanak-kanak terbabit sudah dihantar ke Hospital Lahad Datu dan kes diserahkan kepada Polis Diraja Malaysia (PDRM) untuk tindakan lanjut.
“Kebakaran dapat dikawal pada pukul 10.55 pagi dan operasi ditamatkan sepenuhnya pada pukul 1.15 petang,” katanya. – KOSMO! ONLINE


Pengetua sekolah bertunang dengan murid
Oleh KOSMO!

19 April 2022, 9:00 pm
JAKARTA – Kisah cinta seorang pemuda dengan tunangnya menjadi tular di media sosial Indonesia kerana mereka merupakan pengetua dan pelajar sebuah sekolah tahfiz, lapor portal Wolipop hari ini.
Lelaki tersebut, M. Fajrul Islam, 26, berkata, kisah cinta mereka bermula sekitar tahun 2019 apabila gambar Dila Santika, 19, menghiasi poster sekolah berkenaan.
“Sudah tentu saya memaparkan sikap profesional ketika berada di sekolah kerana Dila merupakan anak murid saya,” katanya.
Tambah Fajrul, Dila merupakan seorang pelajar yang cemerlang.
“Kebetulan, saya ada melatih Dila dan membantunya dalam persiapan pertandingan. Jadi, mungkin dari situ timbulnya persefahaman antara kami,” ujarnya.
Perasaan Fajrul kepada Dila mendapat restu pihak sekolah serta kedua-dua ibu bapa gadis itu. Fajrul lantas memberitahu hasratnya untuk memperisterikan Dila dan mereka terus bertunang.

“Kami akan berkahwin pada Mei ini sejurus selepas Hari Raya Aidilfitri. Doakan yang terbaik buat kami,” katanya. – AGENSI


MDKP nafi penguat kuasa buang barang jualan peniaga
Oleh ZAKKINA WATI AHMAD TARMIZI

19 April 2022, 7:44 pm
KUALA PILAH – Majlis Daerah Kuala Pilah (MDKP) menafikan dakwaan menerusi video tular di media sosial bahawa anggota penguatkuasanya dengan sengaja membuang dan menyelerakkan barang jualan seorang peniaga di atas jalan raya.
Yang Dipertua MDKP, Mohd. Faizal Abdul Manap berkata, video rakaman yang tular itu berlaku di tepi jalan di Kampung Renggoh, Jalan Johol, Air Mawang, namun tidak menggambarkan keadaan sebenar yang berlaku.
“Hasil siasatan dalaman yang dilakukan mendapati kejadian tersebut telah berlaku pada 18 April (Isnin) di mana pegawai penguatkuasa MDKP telah membuat rondaan serta pemantauan penjaja di Bazar Ramadan Air Mawang dan persekitaran kawasan Johol.
“Peniaga tersebut telah melakukan provokasi terhadap penguat kuasa majlis daerah dan dengan sendirinya telah menyelerakkan meja jualan hingga mengakibatkan barang jualannya terjatuh di atas jalan raya.
“Pihak MDKP menafikan sekeras-kerasnya tuduhan bahawa penguat kuasa majlis telah membuang barang jualan peniaga tersebut dan tidak melakukan tindakan tersebut seperti yang dituduh dalam media sosial,” katanya dalam kenyataan hari ini.
Menurut beliau, pihak MDKP telah melakukan rondaan kali pertama pada 14 April (Khamis) dan hasil rondaan didapati peniaga yang sama tidak mempunyai lesen penjaja.

“Pegawai penguat kuasa telah menasihati peniaga tersebut untuk mematuhi prosedur berniaga di kawasan majlis dengan memohon lesen penjaja di pejabat MDKP.
“Untuk makluman, tujuan rondaan ini dilaksanakan adalah untuk pemeriksaan semula oleh pegawai penguatkuasa MDKP terhadap peniaga tersebut. Berikutan itu, setelah pemeriksaan semula dilaksanakan, peniaga tersebut didapati masih ingkar dan tidak mematuhi arahan yang dikeluarkan sebelum ini,” katanya.
Jelas Mohd. Faizal, MDKP sentiasa mengamalkan sikap bertolak ansur dan toleransi yang tinggi apatah lagi dalam menjaga kesucian di bulan Ramadan dalam menguruskan hal ehwal penjaja kecil di seluruh Kuala Pilah terutamanya peniaga-peniaga yang berniaga di tepi jalan.
“Pihak kami memandang serius berkenaan isu ini dan akan mengambil tindakan tegas dengan melaporkan kepada pihak polis tentang kenyataan palsu dan fitnah yang telah disebarkan di dalam media sosial bagi menjaga imej dan kredibiliti MDKP,” katanya. – KOSMO! ONLINE


Pinda undang-undang untuk lindungi kanak-kanak – TMJ
Oleh KHAIRUL MOHD. ALI

19 April 2022, 6:02 pm
JOHOR BAHRU – Tunku Mahkota Johor, Tunku Ismail Sultan Ibrahim mencadangkan agar penambahbaikan terhadap undang-undang semasa khususnya melibatkan Akta Kanak-Kanak 2001 dilakukan segera bagi mengelak kejadian menimpa kanak-kanak orang kurang upaya (OKU) Down Sindrom iaitu Bella berulang.
Titah baginda, penambahbaikan itu perlu dilaksanakan di peringkat pindaan undang-undang bagi membolehkan akta berkenaan benar-benar mencapai matlamatnya.
“Ia harus merangkumi aspek pendaftaran pusat jagaan kanak-kanak, akreditasi, penilaian, pembiayaan dan pemantauan untuk memastikan semua pengendali beroperasi secara sah dengan cara pelaksanaan khidmat awam,” titahnya dalam satu kenyataan, di sini hari ini.
Baginda bertitah demikian setelah mengadakan pertemuan dengan Menteri Pembangunan Wanita, Keluarga dan Masyarakat, Datuk Seri Rina Harun, hari ini.
Tambah baginda, Jabatan Kebajikan Masyarakat (JKM) juga perlu meningkatkan aspek penguatkuasaan dengan mengaudit semua pusat jagaan kanak-kanak sedia ada.
“JKM perlu mengaudit semua pusat jagaan kanak-kanak sedia ada yang diluluskan dan segera menutup mana-mana pusat jagaan yang tidak berdaftar atau beroperasi secara haram bermula di Johor serta-merta.

“Tindakan undang-undang juga harus diambil terhadap pengusaha atau pemilik mana-mana pertubuhan yang dijalankan secara haram,” tegasnya.
Dalam pada itu, Tunku Ismail turut meminta satu kajian dilakukan segera mengenai syarat pusat jagaan kanak-kanak ditauliahkan bersama-sama dengan penglibatan Tabung Kanak-Kanak Pertubuhan Bangsa-Bangsa Bersatu (UNICEF) dan institusi-institusi bebas lain.
“Hasil kajian tersebut akan didedahkan kepada umum. Saya akan memastikan cadangan penambahbaikan ini diambil serius dan dilaksanakan dengan segera,” titah baginda lagi.
Tunku Ismail turut menegaskan bahawa kebajikan kanak-kanak, terutamanya yang berada di rumah perlindungan hendaklah sentiasa dilindungi dan dijaga dengan baik.
Kisah Bella, 13, mendapat perhatian seluruh rakyat Malaysia apabila dia didakwa didera dan diabaikan diabaikan pengasas Rumah Bonda, Siti Bainun Ahd Razali, 31.
Mahkamah sebelum ini mengenakan dua pertuduhan Siti Bainun iaitu mengabaikan dan menganiaya Bella sehingga menyebabkan mangsa mengalami kecederaan fizikal serta emosi. – KOSMO! ONLINE


Isteri curang ketika suami solat tarawih
Oleh KOSMO!

19 April 2022, 5:30 pm
JAKARTA – Seorang lelaki di Lhokseumawe, Aceh yang baru pulang daripada menunaikan solat tarawih di masjid terkejut apabila melihat si isteri berdua-duaan dengan teman lelakinya di rumah mereka, lapor laman berita Okezone semalam.
Menerusi klip video yang dimuat naik dalam akaun Instagram @hitzmedsos, seorang wanita memakai baju berwarna hijau dilihat sedang meminta maaf kepada suaminya sambil memegang kaki lelaki itu.
Wanita berkenaan menangis sekuat hati sambil meminta maaf.
Si suami yang kecewa,  hanya mampu menyuruh wanita itu memanggil ibu dan bapanya tanpa dinyatakan sebabnya.
“Panggil ibu dan bapa kamu ke sini,” bentak lelaki tersebut.
Di belakang wanita berkenaan, seorang lelaki lain yang dipercayai kekasih gelap wanita tersebut dilihat sedang menutup wajahnya.

Kejadian itu turut disaksikan oleh orang ramai yang memenuhi rumah mereka.
Video tersebut menjadi tular dan menerima pelbagai komen netizen.
“Tak dapat dibayangkan betapa hancurnya perasaan suaminya,” kata seorang netizen.
“Curang adalah satu perkara yang tidak boleh dimaafkan. Memaafkan mungkin boleh seiring waktu berjalan, namun tidak untuk melupakan,” kata netizen lain. – AGENSI


SUBPLACE tawar diskaun sehingga 75 peratus
19 April 2022, 4:43 pm
SETIAP kali musim perayaan, tidak hairan jika sesetengah individu mempunyai bajet khusus untuk mencantikkan kediaman seperti menukar dekorasi dan membeli perabot baharu terutama tahun ini apabila rakyat Malaysia bakal menyambut Aidilfitri dalam suasana hampir normal.
Kini, mereka yang gemar beraya sakan tidak perlu lagi bimbang untuk mengeluarkan belanja besar sempena Aidilfitri kerana SUBPLACE adalah jawapannya.
Sebagai platform beli-belah dalam talian pertama di Asia yang memfokuskan konsep langganan dan sewaan, SUBPLACE menawarkan pelbagai rangkaian produk dan servis termasuk keperluan harian, produk penjagaan diri, perabot, perkakas rumah serta barangan elektrik.
Tidak hanya berasaskan konsep langganan semata, SUBPLACE turut menawarkan konsep belian sekali bayar untuk produk terpilih.
Sempena Aidilfitri tahun ini, SUBPLACE menawarkan pelbagai tawaran dan promosi hebat termasuk diskaun sehingga 75 peratus dan kod promo bernilai sehingga RM35 buat pelanggan.
Bukan itu sahaja, pembeli juga boleh merebut lebih banyak tawaran eksklusif setiap hari di SUBPLACE.

Tawaran, promosi eksklusif buat pembeli

E-baucar SHELL termasuk pelbagai lagi tawaran hebat akan datang di SUBPLACE. Dengan e-baucar SHELL daripada SUBPLACE ini, segalanya lebih mudah terutama pada musim perayaan kali ini.

Pengguna SUBPLACE juga boleh menikmati diskaun sehingga 61 peratus untuk barangan kemas di MJ Jewellery. Dapatkan emas 916 dengan promosi terhad ini setiap hari pada jam 12 tengah hari.
Berikut antara promosi lain yang ditawarkan MJ Jewellery di SUBPLACE:

MJ JEWELLERY Gold Earring S181
MJ JEWELLERY 5G Gold Collection Star & Sphere Gold Necklace R178
MJ JEWELLERY 375 Gold Ring C16

Selain itu, dapatkan tombol pintu pintar LOCKIN sempena raya ini. Rebut promosi RM1 untuk yuran pemprosesan tombol pintu pintar LOCKIN yang bernilai RM250 dan jadikan rumah anda jauh lebih selamat.

Ketiga-tiga produk istimewa raya daripada LOCKIN ini berkonsepkan sewa untuk dimiliki dengan tempoh bayaran selama 36 bulan. Berikut harga bulanan bagi setiap produk:
X1

Bayaran bulanan RM69
RM1 (yuran proses) + RM69* = RM70 (bayaran terakhir untuk pelan sewaan)

2X Pro

Bayaran bulanan RM79
RM1 (yuran proses) + RM79* = RM80 (bayaran terakhir untuk pelan sewaan)

S30 Pro

Bayaran bulanan RM89
RM1 (yuran proses) + RM89* = RM90 (bayaran terakhir untuk pelan sewaan)

Bagi mereka yang ingin bersantai dan membakar lemak selepas seharian menikmati juadah raya, dapatkan kerusi urut MYSOFA Luxe OGAWA dengan harga berbaloi.

Dengan tempoh pelan selama 24 bulan, miliki kerusi urut MYSOFA Luxe ini dengan bayaran kali pertama sebanyak RM674 dan bulan-bulan seterusnya sebanyak RM99 sahaja.
Bukan itu sahaja, dapatkan juga produk Kinohimitsu bermula dari RM58 eksklusif sempena raya ini hanya di SUBPLACE.

Tawaran ini khusus untuk produk Kinohimitsu Floral Birds Nest dan Kinohimitsu Collagen Diamond.
Tidak terhenti di situ, MamyPoko menerusi SUBPLACE tampil dengan promosi lampin bayi serendah RM26.23 untuk satu pek.

Terkenal dengan kualiti teknologi Jepun dan kadar serapan yang tinggi, para ibu tidak perlu risau tentang masalah kebocoran atau ruam lampin untuk pemakaian yang lama.
Istimewa raya ini, ibu bapa boleh mendapatkan lampin bayi MamyPoko Standard Tape L/XL dengan harga serendah RM26.23 setiap pek juga MamyPoko Standard Pants L/XL/XXL serendah RM28.95 setiap pek.
Lebih menarik, SUBPLACE turut memberikan kod promo raya yang sah sehingga 4 Jun 2022 buat pelanggan yang ingin beraya sakan pada tahun ini.

Tawaran eksklusif dari CIMB Bank Malaysia

CIMB Bank Malaysia turut menawarkan tawaran buat pemegang kad debit, kredit dan prabayar mereka yang mana pelanggan boleh menikmati potongan sehingga RM50 pada bulan ketiga untuk semua promosi raya dengan  minimum perbelanjaan sebanyak RM80 dengan langganan tiga bulan ke atas.
Untuk maklumat lanjut, layari laman sesawang SUBPLACE dan nikmati lebih banyak tawaran hebat sempena Aidilfitri.
*Tertakluk pada terma dan syarat


Dua rumah musnah dalam kebakaran di Tumpat
Oleh ROSLIZA MOHAMED

19 April 2022, 6:47 pm
TUMPAT – Dua buah rumah musnah dalam kejadian kebakaran di Kampung Dalam Rhu di sini hari ini.
Kejadian itu disedari jiran kedua-dua buah rumah berkenaan yang terhidu bau asap kira-kira pukul 3 petang tadi.
Saksi kejadian, Norhasmi Muhamad Yusoff, 19, berkata, ketika kejadian, dia bersama seorang kakak, ibu dan bapanya sedang berehat di dalam rumah mereka.
Menurutnya, ketika itu, bapanya terhidu bau asap dari rumah jiran di sebelah rumah mereka sebelum memanggil penghuni di dalam rumah terbabit.
“Jiran saya ketika itu baru masuk ke bilik air terus bergegas keluar dari rumahnya melalui pintu dapur.
“Api terus merebak sehingga memusnahkan sebuah lagi rumah jiran kami yang ketika itu tiada di rumah,” katanya ketika dihubungi Kosmo! hari ini.

Menurut Norhasmi, kebakaran itu turut menyebabkan sebahagian kecil rumah keluarganya rosak akibat percikan api namun, tidak seteruk seperti rumah dua jirannya.
Sementara itu, Penolong Kanan Penguasa Bomba Balai Bomba dan Penyelamat Tumpat, Wan Baijuri Wan Hassan berkata, seramai 21 pegawai dan anggota bomba bergegas ke lokasi kejadian selepas menerima panggilan kecemasan pada pukul 3.06 petang.
Menurutnya, kebakaran dapat dipadam sepenuhnya kira-kira pukul 4.30 petang dan punca kebakaran termasuk jumlah kerugian masih dalam siasatan. – KOSMO! ONLINE!


JIM tumpaskan sindiket penipuan RTK
Oleh MOHD. HUSNI MOHD. NOOR

19 April 2022, 7:49 pm
PUTRAJAYA – Jabatan Imigresen Malaysia (JIM) berjaya menumpaskan satu sindiket Program Rekalibrasi Tenaga Kerja (RTK) selepas menahan empat lelaki dalam serbuan pada 15 April lalu.
Serbuan di sebuah premis di Kuala Lumpur itu menahan seorang lelaki tempatan dan tiga warga asing berusia antara 20 hingga 47 tahun.
Ketua Pengarah Imigresen, Datuk Seri Khairul Dzaimee Daud berkata, pihaknya turut merampas sejumlah 264 naskah pasport pelbagai negara seperti Bangladesh, Indonesia dan India.
Beliau berkata, turut dirampas adalah wang tunai berjumlah RM7,270 dipercayai sebahagian hasil kutipan transaksi harian dari aktiviti berkenaan.
“Siasatan awal mendapati, sindiket menjadikan premis syarikat pelancongan sebagai lokasi pendaftaran, pengumpulan pasport dan penerimaan bayaran dari warga asing untuk menyertai Program RTK.
“Sindiket juga didapati menjalankan aktiviti menyerupai syarikat ‘outsourcing’ yang telah dimansuhkan dengan menggunakan beberapa syarikat tidak aktif (dormant) untuk mendapatkan kuota pekerja asing di bawah Program RTK,” katanya menerusi satu kenyataan hari ini.

Katanya, sindiket dipercayai mengenakan bayaran antara RM6,500 hingga RM8,000 seorang bagi mendapatkan Pas Lawatan Kerja Sementara (PLKS) untuk pelbagai sektor melalui program berkenaan.
Khairul Dzaimee berkata, berdasarkan jumlah pasport dan tempoh beroperasi, sindiket ini dipercayai berjaya mengaut keuntungan mencecah RM2 juta melalui caj yang dikenakan ke atas pekerja asing, syarikat atau individu yang menjadi pelanggan mereka.
Menurutnya, kesemua tahanan dibawa ke Jabatan Imigresen Putrajaya untuk siasatan dan tindakan lanjut. – KOSMO! ONLINE


Budak 10 tahun mati dihempap pokok 100 tahun
Oleh KOSMO!

19 April 2022, 6:30 pm
BANGKOK – Seorang kanak-kanak lelaki berumur 10 tahun dilaporkan terkorban selepas dihempap sebatang pokok jejawi berusia 100 tahun dalam insiden di sebuah wat di wilayah Nakhon Si Thammarat, selatan Thailand, lapor laman berita Thaiger.
Dalam kejadian semalam, mangsa iaitu Kraiwit Ketwichit dilaporkan duduk berhampiran pokok itu untuk mengikuti pembelajaran secara online.
Menurut saudara-mara  mangsa, Kraiwit pergi ke wat bersama neneknya untuk membantu melakukan kerja-kerja di sekitar wat tersebut.
Pelajar gred lima itu duduk di bawah pokok manggis berhampiran pokok jejawi sambil menggunakan telefon pintar untuk mengikuti kelas secara online ketika ia tumbang dan menimpa mangsa. Budak lelaki itu meninggal dunia di lokasi kejadian.
Seorang sami yang menyaksikan kejadian itu, Phra Chaiyaphon Chayaphalo, 61, sedang duduk di luar pondok apabila dia mendengar bunyi pokok tumbang.
Dia terus menjerit kepada Kraiwit supaya beredar, namun kanak-kanak itu menoleh dengan riak keliru. Pada ketika itu, pokok tersebut tumbang dan terus menimpanya.

Kejadian hujan lebat dianggap menjadi punca pokok itu menyerap banyak air dan tumbang kerana menjadi terlalu berat. Mayat mangsa dibawa ke hospital untuk bedah siasat sebelum dikembalikan kepada keluarganya untuk upacara pengebumian. – Agensi


Ahli politik Sweden rancang jelajah bakar al-Quran semasa Ramadan
Oleh KOSMO!

19 April 2022, 4:48 pm
STOCKHOLM – Sekurang-kurangnya 40 orang cedera dalam rusuhan selama beberapa hari di Sweden yang tercetus selepas kumpulan pelampau berhaluan kanan bertindak membakar kitab suci al-Quran, kata polis.
Sementara itu, lebih banyak negara Islam membantah tindakan biadab tersebut kelmarin.
Di Sweden, tunjuk perasaan di sebilangan bandar sejak Khamis lalu bertukar ganas, menyebabkan seramai 26 anggota polis dan 14 orang awam cedera, kata polis dalam satu sidang akhbar kelmarin.
“Sekitar 20 kenderaan polis turut dibakar atau rosak akibat dalam rusuhan,” demikian menurut kenyataan tersebut.
Rusuhan itu berpunca daripada tindakan ketua kumpulan anti imigran dan anti-Islam Hard Line, Rasmus Paludan membakar al-Quran.
Dia yang bertujuan meraih sokongan menjelang pilihan raya tempatan pada September ini, telah mengisytiharkan siri ‘jelajah’ Sweden. Paludan merancang untuk melawat bandar-bandar yang mempunyai ramai penduduk beragama Islam dengan niat membakar al-Quran ketika umat Islam berpuasa di bulan Ramadan.

Paludan mahu bertanding pada pilihan raya September ini tetapi masih gagal mendapatkan tanda tangan yang mencukupi untuk membolehkannya menjadi calon.
“Perusuh cuba membunuh anggota polis. Penjenayah pula mengambil kesempatan daripada situasi ini walaupun mereka tiada kena mengena dengan demonstrasi yang berlaku.
“Anggota kami pula terlalu sedikit,” kata ketua polis negara, Anders Thornberg.
Pertempuran dengan polis semasa tunjuk perasan terhadap kumpulan Hard Line tercetus sejak petang Khamis lalu dan bermula di bandar-bandar seperti Linkoping serta Norrkoping.
Rusuhan kemudian merebak ke bandar Malmo di mana Paludan  membakar al-Quran pada Sabtu lepas. Sebuah sekolah turut dibakar semasa malam kedua rusuhan Ahad lepas. – AFP


Seni tahi anjing kaulah, Bonda Rozita selar Aliff Syukri
Oleh MOHD. HAIKAL ISA

19 April 2022, 5:22 pm
PETALING JAYA – Berangkat ke Tanah Suci mengerjakan umrah hari ini, ibu kepada usahawan kosmetik sensasi, Datuk Aliff Syukri Kamarzaman iaitu Bonda Rozita Ibrahim memohon maaf bagi pihak anaknya atas keterlanjuran perbuatannya yang masih tak serik mencetus kontroversi murahan.
Rozita yang berangkat ke Mekah pukul 1.30 petang hari ini berkata, dia tidak berpuas hati dengan tindakan anaknya yang berstatus jutawan itu kerana tidak habis-habis mencipta publisiti murahan. Kali ini, menerusi lagu raya berjudul Kelepok Raya.
“Bonda nak pergi umrah. Penerbangan pukul 1.30 petang hari ini. Saya dengan rendah diri minta maaf pada semua followers atau sesiapa saja yang pernah sakit hati dengan anak saya.
INTERAKSI media sosial menggelikan hati antara Bonda Rozita Ibrahim dengan anaknya, Aliff Syukri. – INSTAGRAM
“Berbanyak-banyak minta maaf. Kalah hati bonda apabila dikelilingi cucu tapi nak sahaja tangan ini melepuk (Aliff),” katanya menerusi satu muat naik status terbaharu dalam Instagram.
Terdahulu, Aliff menerima kecaman hebat daripada netizen apabila berkongsi beberapa klip promosi lagu terbaharunya, Kelepok Raya yang menyaksikan sekumpulan lelaki menari dalam keadaan menggeletis mengalahkan perempuan dan menggayakan baju Melayu sendat.
Aliff bertegas bahawa karya muzik bersempena Aidilfitri yang bakal dikongsikan atau dilancarkan kepada umum Rabu ini merupakan satu bentuk atau cabang seni.

“Saya tak faham mak, apa salah saya? Tolonglah mak profesional sikit. Ini semua ‘art’ (seni),” kata Aliff.
Rozita kemudian membalas komen tersebut dengan menulis: “Art tahi kucing kaulah.” – KOSMO! ONLINE


Pengantin kahwin di lobi ibu pejabat polis
Oleh KOSMO!

19 April 2022, 7:30 pm
JAKARTA – Seorang lelaki  yang diberkas atas  jenayah berkaitan dadah melangsungkan perkahwinan dengan teman wanitanya di sebuah ibu pejabat polis di Pulau Bali, lapor portal berita Coconuts semalam.
Ketua Polis Denpasar, Bambang Yugo Pamungkas mengesahkan perkara itu dan memberitahu, perkahwinan mereka berlangsung di lobi Ibu Pejabat Polis Denpasar.
“Pengantin lelaki itu ditahan bagi kes narkotik. Dia juga telah didakwa oleh pendakwa raya Denpasar,” kata Bambang.
Tambah Bambang, pihaknya membenarkan upacara perkahwinan itu berlangsung kerana ia telah dirancang sebelum pengantin lelaki ditahan tahun lalu.
“Kami memberi kebenaran untuk tahanan melangsungkan perkahwinan kerana ia merupakan haknya. Tahanan dan semua warganegara mempunyai hak untuk berkahwin,” katanya.
Selepas upacara tersebut tamat, tahanan telah dibawa semula ke penjara, manakala pengantin perempuan pulang ke rumah keluarganya.

Lelaki tersebut diberkas pada 3 Disember tahun lalu kerana  memiliki dadah jenis metamfetamin seberat 163 gram dan 30 biji pil khayal. – AGENSI


Bayaran bulanan JKM dipercepat sempena Aidilfitri
Oleh EDDY AQMAL MOHAMED HAMIDI

19 April 2022, 3:10 pm
PUTRAJAYA – Bantuan bulanan Jabatan Kebajikan Masyarakat (JKM) bagi Mei 2022 akan dikreditkan lebih awal ke dalam akaun penerima iaitu bermula 25 April hingga 30 April ini.
Kementerian Pembangunan Wanita, Keluarga dan Masyarakat (KPWKM) berkata, inisatif mempercepatkan bayaran bantuan bulanan itu dibuat sempena perayaan Aidilfitiri yang akan disambut tidak lama lagi.
“Bayaran bantuan bagi Jun 2022 pula akan dikreditkan pada tarikh asal iaitu di antara 1 Jun hingga 10 Jun 2022.
“Adalah diharapkan agar para penerima bantuan bulanan JKM memanfaatkan perkara ini sebaiknya,” katanya menerusi satu kenyataan hari ini.- KOSMO! ONLINE


Wanita tidak dilarang pakai jam tangan emas
Oleh AMREE AHMAD

19 April 2022, 4:11 pm
PUTRAJAYA – Golongan Muslimah sebenarnya dibolehkan dan tidak dilarang untuk memakai jam tangan yang diperbuat daripada emas bagi tujuan perhiasan diri atau sebagai aksesori.
Demikian pencerahan oleh Pejabat Mufti Wilayah Persekutuan (PMWP) menerusi Irsyad Al-Fatwa yang baharu dimuat naik dalam laman sesawang rasmi agensi berkenaan semalam.
“Ia tidak termasuk kategori peralatan perkakas kerana pengharaman emas bagi perempuan hanya melibatkan isu bekas makanan dan minuman seperti pinggan dan mangkuk,” katanya.
Menurut PMWP, ijmak ulama turut bersepakat mengharamkan penggunaan bekas buatan emas dan perak itu untuk kegunaan makan dan minum tidak kira sama ada lelaki atau wanita.
Bahkan ujarnya, azab dahsyat akan menimpa sesiapa yang minum daripada bekas diperbuat daripada dua logam itu berdasarkan hadis Rasulullah SAW diriwayatkan Ummu Salamah.
Jumhur ulama juga melarang segala jenis perkakas lain yang berasal daripada emas dan perak bagi kegunaan bersuci, mandi, sebagai bekas bara atau untuk kencing terus ke dalamnya.

Begitu juga penggunaan sebagai bekas celak selain tali pinggang yang menghiasi rumah atau kedai serta bekas perkasas itu dijadikan pula sebagai perhiasan dalam acara majlis tertentu.
Umat Islam juga diingatkan, mereka yang makan dan minum daripada perkakas dua logam itu menyerupai amalan orang kafir berdasarkan hadis Nabi SAW diriwayatkan Huzaifah alYaman. – KOSMO! ONLINE


Kelewatan skim pembiayaan usahawan IKS terjejas banjir ditegur
Oleh MOHD AZLI ADLAN

19 April 2022, 3:40 pm
KUALA TERENGGANU – Kelewatan pengagihan skim pembiayaan kepada usahawan industri kecil dan sederhana (IKS) yang terjejas banjir oleh SME Corp dan Malaysian Industrial Development Finance Bhd. (MIDF) mendapat teguran kerajaan.
Menteri Pembangunan Usahawan dan Koperasi, Tan Sri Noh Omar berkata, berdasarkan maklum balas, kesemua lebih 200 pemohon dalam kalangan pengusaha IKS terjejas masih belum menerima pinjaman masing-masing walaupun musibah banjir sudah lama berakhir.
Beliau berkata, kelewatan pembayaran pinjaman oleh MIDF disebabkan isu perjanjian yang masih belum selesai walaupun permohonan perbiayaan itu sudah lama diluluskan SME Corps.
“Sebelum ini, saya telah pesan agar syarat-syarat pinjaman dipermudahkan kerana ia bertujuan membantu usahawan (IKS) yang kecemasan (akibat banjir).
“Tidak bolehlah prosedur normal. Begitupun, saya mendapati syarat ditetapkan masih sama sehingga menyebabkan kelewatan,” katanya selepas menyampaikan Geran Bantuan Keluarga Malaysia di sini hari ini.
Sebelum ini, kerajaan mengumumkan dana skim pembiayaan berjumlah keseluruhan RM100 juta bagi membantu usahawan IKS yang terjejas banjir.

Pembiayaan itu merupakan pinjaman mudah tanpa faedah dan ansurans bulanan hanya perlu dibayar oleh usahawan IKS terlibat selepas tempoh setahun. – KOSMO! ONLINE


‘Tarzan of Karachi’ lapan tahun tinggal atas pokok
Oleh KOSMO!

19 April 2022, 3:23 pm
KARACHI, Pakistan – Seorang lelaki Pakistan digelar ‘Tarzan of Karachi’ kerana tinggal lapan tahun di dalam pondok yang dibina di atas sebatang pokok di bandar raya itu, lapor laman berita Oddity Central semalam.
Farman Ali, 28, menjadi sensasi di media sosial selepas rakaman yang memaparkan rumah pokok itu tular di media sosial beberapa minggu lalu.
Selepas kedua-dua ibu bapanya meninggal dunia, Farman menjadi amat miskin dan tidak mampu menyewa kediaman konvensional.
Dia yang hidup sebagai gelandangan, kemudian memutuskan untuk membina rumah sendiri di atas sebatang pokok di kawasan awam supaya tidak diganggu atau dihalau oleh sesiapa.
Farman menyara hidupnya dengan mengambil upah mencuci kereta, menyapu dan membersihkan kawasan luar rumah penduduk serta mendapatkan barangan dapur untuk mereka.
Ramai pelanggan membayarnya dengan air sejuk dan makanan. Upah yang diterima hampir tidak mencukupi untuk menampung keperluan hariannya sehingga dia tidak mampu untuk mendapatkan rumah yang lebih selesa.

Menurut agensi berita Ruptly, Farman pernah mengetuk pintu rumah saudara-maranya untuk mendapatkan bantuan tetapi tiada siapa mahu membantunya.
Dia memutuskan untuk membina rumah pokok dengan menggunakan bulu, kayu, pintu lama dan kain untuk melindungi diri daripada angin dan hujan.
Selain mempunyai katil, dia berjaya mendapatkan sinki untuk mencuci muka pada setiap pagi, ketuhar kecil untuk memasak dan memanaskan air, lampu kecil berkuasa bateri serta pengecas untuk telefon. – Agensi


‘Mat Salih’ tular tidak pakai pelitup muka ditahan
Oleh NOR AZIAH MAT NOH

19 April 2022, 4:23 pm
KUALA LUMPUR – Polis telah menahan seorang lelaki warga Kanada yang tular didakwa tidak memakai pelitup muka termasuk memaki pengawal keselamatan yang bertugas di sebuah pasar raya, sekitar Jalan Ampang, kelmarin.
Ketua Polis Daerah Wangsa Maju, Superintendan Ashari Abu Samah berkata, individu tersebut telah hadir di Ibu Pejabat Polis Daerah (IPD) Wangsa Maju  pada pukul 8.30 malam tadi bagi memberikan keterangan.
“Kita menahan lelaki berusia 44 tahun yang bekerja dan menetap di negara ini untuk siasatan selanjutnya.
“Namun, lelaki berkenaan dibebaskan dengan ikat jamin sementara menunggu kertas siasatan dilengkapkan untuk dirujuk kepada Timbalan Pendakwa Raya (DPP) untuk arahan lanjut,” ujarnya dalam kenyataan hari ini.
Tambahnya, kes masih disiasat dibawah Seksyen 269 Kanun Keseksaan, Seksyen 14 Akta Kesalahan Kecil dan Peraturan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan).
Sehubungan itu, jelas beliau, orang ramai dinasihatkan supaya mengikut prosedur operasi standard (SOP) yang telah ditetapkan oleh Kementerian Kesihatan (KKM).

Orang ramai yang mempunyai maklumat dalam kejadian ini boleh tampil memberi maklumat atau menghubungi IPD Wangsa Maju ditalian 03-92899222 atau Hotline Polis Kuala Lumpur 03-21159999 atau mana-mana balai polis berhampiran. – KOSMO! ONLINE.


Orang ramai penuhi pusat beli-belah, manfaatkan cuti umum
Oleh ALWANI ZAFIRAH

19 April 2022, 3:53 pm
PETALING JAYA – Ribuan orang ramai mula keluar membeli barang keperluan sebagai persiapan menyambut hari raya Aidilfitri yang bakal tiba tidak lama lagi.
Menerusi tinjauan Kosmo! di sekitar Lembah Klang, rata-rata pusat beli-belah dipenuhi pelanggan dan keadaan semakin sesak sejak pukul 12 tengah hari tadi.
Ia berikutan, hari ini merupakan cuti umum sempena Nuzul al-Quran dan kebanyakan syarikat tidak beroperasi menjadikan orang ramai memanfaatkan peluang yang ada untuk membuat persiapan pada minggu ketiga Ramadan.
Berkongsi cerita, seorang suri rumah yang ingin dikenali sebagai Aziah, mengambil peluang keluar bersama keluarganya bagi membeli pakaian raya.
“Hari ini suami cuti, anak-anak pun tak sekolah, dan kami ambil peluang untuk beli baju raya, risau kalau hujung minggu akan lebih sesak,” katanya ketika ditemui tadi.
Dalam pada itu, tinjauan Kosmo! di media sosial juga mendapati orang ramai berkongsi gambar dan video memaparkan situasi mereka memilih pakaian raya dan ada yang terpaksa beratur panjang ketika ingin membuat pembayaran di kaunter.

Selain itu, ada yang meluahkan kemeriahan dan kesesakan seperti ini amat dirindui kerana selama dua tahun mereka tidak dapat merasai pengalaman tersebut ekoran pelaksanaan Perintah Kawalan Pergerakan (PKP).
“Rasa seronok pula sesak-sesak macam ini, rindu betul suasana meriah orang ramai keluar buat persiapan raya, walaupun kering tekak juga nak memilih, beratur apa, syukur dapat rasa nikmat seperti ini lagi,” tulis Dahlia Anuar di hantaran Facebooknya hari ini. – KOSMO! ONLINE


11 pelajar sekolah direman angkara pukul rakan
Oleh MOHD AZLI ADLAN

19 April 2022, 4:01 pm
KUALA TERENGGANU – Seramai 11 pelajar sebuah sekolah berasrama di Kuala Nerus dekat sini ditahan reman selama tiga hari sehingga Khamis ini bagi membantu siasatan memukul rakan sekolahnya pada minggu lalu.
Perintah reman terhadap kesemua remaja lelaki berusia dalam lingkungan 14 hingga 17 tahun itu dibenarkan Penolong Kanan Pendaftar Mahkamah Majistret/Sesyen Kuala Terengganu, Norina Maludin hari ini.
Ketua Polis Daerah Kuala Terengganu, Asisten Komisioner Abdul Rahim Md. Din berkata, kesemua pelajar sekolah tersebut ditahan di antara pukul 12 tengah hari hingga 1 tengah hari semalam.
Beliau berkata, mereka ditahan selepas memberi keterangan di Ibu Pejabat Polis Daerah Kuala Terengganu di sini.
“Terdahulu, kita menerima aduan daripada mangsa berusia 14 tahun pada pada pukul 9.40 malam kelmarin.
“Dia mendakwa telah disepak dan dipukul oleh kesemua suspek sehingga menyebabkan kecederaan ringan dan lembam pada paha kanan dan kirinya,” katanya di sini hari ini.

Abdul Rahim berkata, kes disiasat mengikut Seksyen 147 Kanun Keseksaan kerana merusuh. – KOSMO! ONLINE


Pernah diugut, Iesya Toh takkan henti suarakan isu rakyat
Oleh HANISAH SELAMAT

19 April 2022, 3:11 pm
PETALING JAYA – Pengacara Iesya Toh tidak akan berhenti menyuarakan pandangan berhubung sebarang isu demi kepentingan masyarakat, ekonomi dan kesejahteraan negara biarpun pernah berdepan bermacxam ugutan.
Katanya, pengaruh kuatnya dalam laman sosial, terutama Instagram selain pengalaman sebagai hos Selamat Pagi Malaysia (SPM) mendekatkan dirinya dengan pelbagai lapisan masyarakat termasuk peringkat atasan akan digunakan sebaik mungkin bagi membantu orang lain.
“Saya jenis yang cepat sensitif dan pantang tengok kesulitan orang. Malah bidang tugasan sebagai hos SPM dahulu membuka mata saya mengenai situasi semasa terutama membabitkan insan lain.
“Apabila tidak lagi bersama program pagi itu, saya masih ingin berkongsi informasi dengan khalayak. Jadi cara paling menyeluruh dengan hebahan informasi lebih meluas adalah menerusi laman sosial.
“Selain maklumat dan hal ehwal semasa, saya juga sentuh isu jenayah dan sebagainya yang selalu juga meraih perhatian menteri dan pihak berkaitan. Kita bangkitkan sesuatu isu bukan mahu memburukkan sesiapa, tapi lebih kepada penambahbaikan.
“Sebelum ini pun saya pernah diugut berkaitan beberapa isu panas seperti kes along dan penggubahan wang haram. Walaupun terus membangkitkan isu berkenaan, saya ambil langkah berjaga-jaga,” katanya kepada K! Online.

Pelakon filem Tangkai Jering itu ditemui pada majlis penyerahan hadiah kepada juara pertandingan Move It Lose It yang juga pengguna Magika Gel, Nor Diana Abdul Karim, baru-baru ini.
Pada masa sama, Iesya atau nama sebenar Nor Iesyatirradiah Sanny Toh mengakui terbit ilham untuk mengeluarkan produk penjagaan kecantikan sendiri bermula dengan Memoonchak bagi menampung kegiatan kebajikan (CSR) yang dilakukan.
Katanya, pada awal dulu dia menggunakan duit simpanan selain meminta sumber kewangan daripada suami terutama untuk membayar kos melahirkan di hospital swasta untuk remaja terlanjur bermula pada 2015.
“Apabila saya sudah meninggalkan SPM dan kemudian berhijab, tawaran mengendalikan acara serta lakonan berkurangan. Apa pun ketika itu saya fokus terus kepada kerja amal.
“Namun untuk terus bergerak saya perlu duit. Dahulu selain SPM, saya dapat rezeki tambahan dengan berlakon, menyanyi dan diundang mengacarakan majlis. Duit itu saya gunakan tolong remaja terlanjur atau program babitkan ibu tunggal dan anak yatim.
“Apabila sudah berkahwin, saya minta dana daripada suami. Kiranya suami pernah membiayai kos bersalin di hospital swasta untuk tiga bayi tanpa bapa.
“Jadi saya terfikir sampai bila nak guna duit suami kerana keluarga kami pun semakin membesar. Dari situ saya hasilkan Memooncak dan disusuli krim sapu pemecah lemak Magika Gel. Pendapatan dari situ saya salurkan untuk CSR,” katanya lagi.
Sepanjang menjalankan kerja kebajikan membabitkan remaja yang hamil luar nikah, seramai 23 orang dibantu Iesya dari sebelum bersalin hingga ke fasa berpantang jika tiada ahli keluarga terdekat atau tanpa penjaga.
Dalam kesibukan mengendalikan kerja CSR dan menguruskan keluarga, ibu kepada tiga cahaya mata ini kembali ke kaca televisyen menerusi program Bijak Urus Wang siaran RTM. – KOSMO! ONLINE


Cuaca buruk hampir kesemua negeri petang ini
Oleh ALWANI ZAFIRAH

19 April 2022, 4:28 pm
PETALING JAYA – Ribut petir, hujan lebat dan angin kencang dijangka melanda hampir kesemua negeri di Semenanjung termasuk Sabah dan Sarawak sehingga pukul 7 petang ini.
Jabatan Meteorologi Malaysia (MetMalaysia) dalam satu kenyataan dilaman Facebook berkata, cuaca tidak menentu itu melibatkan seluruh negeri Perlis, Selangor, Kuala Lumpur, Putrajaya, Melaka dan Johor.
Jelasnya, ribut petir, hujan lebat dan angin kencang turut melibatkan beberapa kawasan di negeri utara Semenanjung.
Selain itu, bagi negeri Kelantan, cuaca buruk ini dilaporkan melanda Kuala Krai dan Gua Musang serta beberapa daerah di Pahang.
“Antaranya adalah Jerantut, Maran, Kuantan, Bera, Pekan dan Rompin.
“Bagi Negeri Sembilan pula, ia melibatkan Seremban, Port Dickson, Rembau dan Tampin,” katanya di sini hari ini.

Tambah kenyataan tersebut, beberapa kawasan di Sarawak, Sabah dan Labuan turut mengalami hujan lebat pada petang ini dan dijangka berterusan sehingga awal malam nanti. – KOSMO! ONLINE


Agihan zakat, fidyah Kelantan meningkat 100 peratus
Oleh ROSLIZA MOHAMED

19 April 2022, 3:04 pm
KOTA BHARU – Majlis Agama dan Adat Istiadat Melayu Kelantan (Maik) mengagihkan zakat dan fidyah kepada golongan asnaf, fakir miskin termasuk anak-anak yatim sebanyak RM770,300 pada tahun ini.
Yang Dipertua Maik, Tengku Tan Sri Mohamad Rizam Tengku Abdul Aziz berkata, jumlah itu menunjukkan peningkatan sebanyak 100 peratus berbanding agihan pada tahun lalu iaitu sebanyak RM300,000.
“Mereka yang layak menerima zakat dan fidyah ditentukan mengikut kriteria dengan pemilihan yang dikenal pasti oleh imam di setiap mukim dan jajahan masing-masing.
“Kita dapati jumlah agihan zakat meningkat pada tahun ini begitu juga dengan penerima yang mendapat wang tunai antara RM300 hingga RM500 seorang,” katanya ketika ditemui pemberita selepas Majlis Pengurniaan Sumbangan Zakat dan Fidyah Kepada Asnaf Fakir, Miskin dan Anak Yatim di Masjid Muhammadi di sini, hari ini.
Hadir sama, Tengku Puan Temenggong Kelantan, Tunku Puan Sri Noor Hayati Almarhum Tunku Abdul Rahman Putra Al-Haj; Timbalan Mufti Kelantan, Datuk Nik Abdul Kadir Nik Mohamad dan Timbalan Yang Dipertua Maik, Zulkifle Ab. Rahman.
Pada majlis itu, sebanyak RM580,000 daripada jumlah keseluruhan agihan RM770,300 diagihkan kepada penerima di 17 mukim masjid bandar jajahan di negeri ini.

Tambah Tengku Mohamad Rizam, agihan akan dibuat mengikut kelayakan selain untuk membantu pendidikan anak-anak yatim mengikut keperluan mereka. – KOSMO! ONLINE


Kempunan jadi jutawan segera, pengurus syarikat rugi RM174,939
Oleh ABDUL RASHID ABDUL RAHMAN

19 April 2022, 1:18 pm
KUANTAN – Angkara terlalu teruja menjadi jutawan segera, seorang pengurus sebuah syarikat di sini mengalami kerugian sebanyak RM174,939 selepas terpedaya dengan penipuan Macau Scam yang mendakwa mangsa memenangi cabutan bertuah lebih RM2 juta.
Pemangku Ketua Jabatan Siasatan Jenayah Komersial Pahang, Deputi Superintendan Yap Huat Tin berkata, kejadian bermula hujung tahun lalu selepas mangsa yang berumur 61 tahun menerima panggilan telefon daripada suspek kononnya dari sebuah syarikat perjudian yang mendakwa mangsa memenangi cabutan bertuah sebanyak RM2.38 juta.
“Mangsa kemudiannya menerima panggilan telefon daripada pihak yang mendakwa sebagai pegawai bank dari Hong Kong dan mangsa diminta menjelaskan cukai kastam dan segala perbelanjaan peguam.
“Mangsa yang terpedaya membuat 10 kali transaksi bank berjumlah RM174,939 kepada lima akaun bank berlainan yang diberikan suspek,” katanya di sini hari ini.
Menurutnya, mangsa kemudiannya tidak menerima apa-apa bayaran dijanjikan sehingga kini, malah panggilan mangsa juga telah disekat.
Katanya, keadaan itu membuatkan mangsa berasa ditipu dan membuat laporan polis di Balai Polis Kuantan di sini semalam.

Kes disiasat mengikut Seksyen 420 Kanun Keseksaan dan siasatan giat dilakukan bagi mengesan suspek. -KOSMO! ONLINE


Lelaki tembak cef kerana terima kebab terlalu masin
Oleh KOSMO!

19 April 2022, 2:00 pm
MILAN, ITALI – Seorang lelaki di Itali bertindak di luar kawalan apabila menembak seorang cef sebuah restoran dengan empat das tembakan kerana berang pesanan yang diterima terlebih masin, lapor akhbar The Sun, kelmarin.
Suspek, Federico Pecorale, dilaporkan meluru masuk ke dalam restoran Casa Rusti di Bandar Pescara selepas mendakwa kebab yang dipesan dimasak secara terlalu masin.
Pecorale mula bertelagah dengan cef restoran itu, Yelfri Guzman, sebelum menembak mangsa dengan empat das tembakan.
Lelaki itu bergegas meninggalkan lokasi kejadian dan cuba bersembunyi di rumah saudaranya sebelum ditahan ketika cuba melarikan diri ke bahagian utara bandar.
Media tempatan melaporkan Pecorale menerima pencen hilang upaya selepas kemalangan kereta pada usia 19 tahun yang menyebabkan dia mengalami kecederaan otak yang serius.
Peguamnya, Florenzo Coletti memberitahu, anak guamnya sentiasa membawa pistol bersamanya kerana dia sering diejek kerana kecacatan tersebut.

Sementara itu, Guzman telah menjalani pembedahan dan kini sedang dirawat di hospital.
“Saya tidak faham kenapa dia tiba-tiba mengamuk sedangkan dia yang meminta agar kebab dimasak dengan lebih rasa masin,” kata Guzman. – AGENSI


Kanak-kanak terbiar di tempat pelupusan sampah, menangis teresak-esak
Oleh KOSMO!

19 April 2022, 1:29 pm
PETALING JAYA – Seorang kanak-kanak ditemui terbiar di sebuah tapak pelupusan sampah di Sandakan, Sabah baru-baru ini oleh sekumpulan aktivis kemasyarakatan.
Difahamkan, mereka menemui kanak-kanak berkenaan ketika menyantuni golongan kurang berkemampuan yang tinggal di Batu 8, Sandakan untuk memberikan bantuan pakaian raya dan makanan.
Menerusi hantaran Padaedi Sandakan di laman Facebook semalam, ia menceritakan keadaan kanak-kanak itu mengelap air matanya di tepi sebuah kereta sambil mendakwa dirinya tidak mendapat bantuan.
“Ketika memberi sumbangan di pusat pelupusan sampah Batu 8, kelihatan anak kecil ini sedang mengelap air mata di tepi kereta, katanya dia tak dapat bantuan.
“Jadi dia sedih teresak-esak, dia menangis tanpa suara mengelap air matanya seolah-olah menapuk kesedihannya,” tulisnya.
Menurutnya, kanak-kanak itu turut bekerja mencari wang belanja dengan mengutip barangan kitar semula di tapak pelupusan sampah terbabit.

“Bayangkan kawan-kawan tubuh sekecil ini, berada di tempat begini di kelilingi oleh sampah, ikut mencari duit dan sudah tahu apa itu bantuan.
“Sepatutnya tubuh sekecil ini hanya bermain saja, bergembira seperti anak-anak yang lain tapi tidak dia, tengok anak buah di rumah, tengok anak-anak bermain di masjid teringat anak kecil ini,” katanya lagi.
Sehubungan itu, rata-rata orang ramai turut bersimpati dengan nasib kanak-kanak tersebut dan ramai yang ingin menyalurkan bantuan kepadanya.
“Budak ini umur berapa, boleh aku kumpul baju-baju anak-anak untuk beri kepada dia,” komen Supradi Yusuf.
“Macam mana saya nak salurkan bantuan, kalau tak dapat nak hantarkan barang, saya beri sedikit wang untuk buat belanja bantu adik itu, kasihan tak terurus dilihatnya, semoga Allah melindungimu anak kecil,” luah Suraya. – KOSMO! ONLINE


Modul 3M tingkat penguasaan murid Orang Asli
Oleh MOHD RIDZAUDDIN ROSLAN

19 April 2022, 1:23 pm
PETALING JAYA – Universiti Pendidikan Sultan Idris (UPSI) mengambil inisiatif membangunkan modul berkonsepkan membaca, menulis dan mengira (3M) bagi mengatasi masalah itu dalam kalangan anak Orang Asli.
Naib Canselor UPSI, Prof. Datuk Dr. Md. Amin Md. Taff berkata, pihaknya memiliki ramai tenaga pakar dalam pedagogi yang boleh membantu memajukan sistem pendidikan di sekolah seluruh negara.
“Baru-baru ini, UPSI telah menubuhkan Pusat Pedagogi, Penyelidikan dan Inovasi (CPRI) yang bakal menjadi rujukan sektor pendidikan terutamanya dalam hal pembangunan pedagogi di negara ini.
“Modul 3M dibangunkan UPSI bertujuan mengatasi masalah pembelajaran murid Orang Asli berpotensi dikembangkan kepada semua murid di seluruh negara yang menghadapi masalah pembelajaran,” katanya dalam satu kenyataan di sini tadi.
Terdahulu, Timbalan Naib Canselor (Hal Ehwal Pelajar dan Alumni) UPSI, Prof. Madya Dr. Norkhalid Salimin menyerahkan set keperluan persekolahan kepada 83 murid Orang Asli di Sekolah Menengah Kebangsaan Bawong, Sungai Siput, Perak.
Katanya, modul itu diwujudkan menerusi projek Empower Encer Academic @ Perak yang siri pertamanya membabitkan seramai 300 orang murid di lima buah sekolah di sekitar Batang Padang, Kuala Kangsar dan Hulu Perak.

“Projek Empower Encer Academic @ Perak, dibiayai sepenuhnya oleh Northern Corridor Implementation Authority (NCIA) sejak tahun 2020.
“Kini, UPSI bersedia untuk membantu Kementerian Pendidikan (KPM), Jabatan Kemajuan Hal Ehwal Orang Asli (JAKOA), Jabatan Kemajuan Masyarakat (KEMAS) serta lain-lain agensi dalam memartabatkan pendidikan negara,” jelasnya. – KOSMO! ONLINE


Warga emas maut disyaki bakar diri dengan petrol
Oleh ZAKI SALLEH

19 April 2022, 1:35 pm
IPOH – Seorang lelaki warga emas ditemui mati setelah dipercayai membakar dirinya menggunakan petrol dalam kejadian berhampiran Sekolah Kebangsaan Pakatan Jaya dekat Persiaran Bercham Timur di sini pagi tadi.
Jurucakap Bilik Gerakan Jabatan Bomba dan Penyelamat negeri Perak memberitahu, pihaknya menerima panggilan kecemasan berhubung kejadian itu pukul 9.44 pagi.
Katanya, anggota bersama jentera dari Balai Bomba dan Penyelamat Tambun dihantar ke lokasi kejadian setelah menerima panggilan.
“Terdapat seorang mangsa warga emas berusia 74 tahun disyaki menyiram petrol pada seluruh badannya sebelum membakar dirinya.
“Anggota bomba bertindak memadamkan api sebelum pemeriksaan pegawai perubatan mengesahkan mangsa telah meninggal dunia,” ujarnya.
Mayat mangsa kemudiannya diserahkan kepada pihak polis untuk tindakan selanjutnya termasuk pemeriksaan forensik. – KOSMO! ONLINE


Gempa bumi gegar rantau kepulauan Filipina
Oleh ALWANI ZAFIRAH

19 April 2022, 1:11 pm
PETALING JAYA – Gempa bumi sederhana berukuran 5.1 skala Richter melanda rantau kepulauan Filipina sebentar tadi.
Menurut laporan Jabatan Meteorologi Malaysia (MetMalaysia), gempa bumi pada pukul 12.24 tengah hari itu berpusat pada 7.1 darjah utara dan 127.1 darjah timur dengan jarak 145 kilometer (km) timur dari Davao, Filipina pada kedalaman 71 km.
Ia bagaimanapun, tiada amaran ancaman tsunami kepada Malaysia dikeluarkan susulan bencana alam tersebut. – KOSMO! ONLINE


Polis lepas lima das tembakan terhadap kereta rempuh polis
Oleh ABDUL RASHID ABDUL RAHMAN

19 April 2022, 2:48 pm
KUANTAN – Polis terpaksa melepaskan beberapa das tembakan ke arah sebuah kereta jenis Proton Perdana yang cuba melarikan diri dan merempuh kenderaan polis di Jalan Air Putih, di sini tengah malam semalam.
Ketua Polis Daerah Kuantan, Asisten Komisioner Wan Mohd. Zahari Wan Busu berkata, dalam kejadian kira-kira pukul 12.05 tengah malam itu berlaku ketika anggota polis sedang melakukan operasi Op Sarang dan cuba menahan sebuah kereta yang mencurigakan.
“Menyedari kehadiran pihak polis, pemandu kereta bertindak melarikan diri dengan memecut kenderaan dan memasuki jalan mati sebelum nekad melepaskan diri dengan mengundur serta merempuh kenderaan polis beberapa kali yang akhirnya berjaya meloloskan diri.
“Bagi menyelamatkan diri, anggota polis melepaskan dua das tembakan ke udara sebagai amaran dan mengarahkan supaya suspek memberhentikan kenderaannya namun tidak diendahkan dan memaksa anggota melepaskan tiga das tembakan lagi pada bahagian tayar kiri hadapan kereta jenis Proton Perdana itu,” katanya di sini, hari ini.
Menurutnya, suspek kemudiannya meninggalkan kenderaan dipandunya kira-kira 400 kilometer dari lokasi kejadian dan melarikan diri.
Katanya, kejadian itu menyebabkan kenderaan polis mengalami kerosakan dan kemek tetapi tiada kecederaan melibatkan anggota polis terbabit.

“Pemeriksaan ke atas kereta dinaiki suspek menemui beberapa dokumen milik beberapa individu dan siasatan lanjut giat dilakukan bagi mengesan suspek,” ujarnya.
Katanya, kes tersebut disiasat mengikut Seksyen 186/307 Kanun Keseksaan. -KOSMO! ONLINE


Majikan diarah bayar RM1.9 juta kerana sambut hari lahir pekerja
Oleh KOSMO!

19 April 2022, 2:00 pm
FRANKFORT, Kentucky – Seorang lelaki di negeri Kentucky, Amerika Syarikat (AS) menerima wang pampasan berjumlah AS$450,000 (RM1.9 juta) selepas majikannya gagal menghormati permintaannya untuk tidak diraikan dalam majlis hari lahir.
Menurut laporan stesen penyiaran NBC, Kevin Berling, yang mempunyai masalah gangguan keresahan meminta majikannya untuk tidak mengadakan sambutan hari lahir buatnya pada 2019 kerana bimbang mengalami serangan panik.
Namun begitu, syarikat tempat dia bekerja iaitu Gravity Diagnostic tidak mengendahkan permintaan Berling dan meneruskan sambutan hingga membuatkan lelaki itu mendapat serangan panik yang serius.
Berling menghantar pesanan kepada pihak pengurusan untuk meluahkan rasa kecewa dengan perbuatan tersebut. Beberapa hari kemudian, dia telah dipecat dari syarikat itu.
Pada 31 Mac lalu, pihak juri menetapkan Berling layak menerima RM1.9 juta atas ketidakadilan layanan yang diterima.
Dokumen mahkamah menunjukkan juri mendapati bahawa Berling menerima layanan buruk daripada majikan yang gagal memahami masalah gangguan keresahan yang dialaminya.

Menurut peguam Berling, Tony Bucher, anak guamnya tidak mendatangkan bahaya kepada orang sekeliling atau pekerjaan sekiranya masalah kesihatan mentalnya difahami. – AGENSI


Mawar Karim tidak muflis – Peguam
Oleh SAIRUL ZAMRI MISRANI

19 April 2022, 2:03 pm
PETALING JAYA – Usahawan terkenal Mawar Karim disahkan tidak pernah muflis dan masih boleh menjalankan perniagaan seperti biasa.
Perkara tersebut disahkan peguam Mawar, Datuk Mohd. Imran Tamrin dan Mohd. Azali Ibrahim menerusi satu kenyataan malam semalam.
“Kami mengesahkan bahawa setakat hari ini (semalam), 18 April 2022 , Mawar masih lagi seorang yang tidak bankrap.
“Tidak ada sebarang notis kebankrapan yang telah diserahkan kepada beliau setakat hari ini.
“Segala urusan berkaitan kes ini termasuk perkembangan dan maklumat lanjut berkaitan kes dimaklumkan oleh pihak peguam,” katanya dalam kenyataan tersebut.
Terdahulu, Mawar atau nama sebenarnya Mawar Abdul Karim berdepan tindakan pengisytiharan bankrap susulan dakwaan ingkar perjanjian dan tidak membayar wang pinjaman berjumlah RM720,000 kepada seorang rakan.

Sebelum ini, pada 13 April lalu, bekas isteri kepada pelakon Fizo Omar itu tampil mempertahankan diri selepas didakwa menjadi mangsa fitnah seorang individu yang digelar ‘S’ berhubung isu kononnya telah diisytiharkan bankrap selepas melarikan diri daripada membayar hutang.
Menerusi hantaran yang dimuat naik dalam InstaStory miliknya, Mawar, 33, memberitahu telah beberapa kali menjadi mangsa fitnah kepada seorang individu yang digelar sebagai ‘S’ sejak tahun lalu lagi bermula dengan isu sekatan jalan raya, lari daripada hutang dan bankrap.
“Wahai ‘S’, tidak habis-habis lagi reka cerita fitnah fasal (pasal) saya. Tahun lalu pasal SJR (sekatan jalan raya), cukup setahun pasal lari hutang. Tiba-tiba bankrap pula,” tulisnya.
Mawar menambah, individu bergelar ‘S’ tersebut memang sengaja mahu memalukan dirinya dengan menjaja cerita-cerita fitnah.
Sekadar info, selain mengasaskan perniagaan tudung, Mawar juga mempunyai perniagaan menjual barang perhiasan emas. – KOSMO! ONLINE


MAIPk sumbang RM9.18 juta bantuan Aidilfitri
Oleh ZAKI SALLEH

19 April 2022, 2:54 pm
IPOH – Sultan Perak, Sultan Nazrin Muizzuddin Shah berkenan menyampaikan bantuan Hari Raya Aidilfitri menerusi dana zakat Majlis Agama Islam dan Adat Melayu Perak (MAIPk) berjumlah lebih RM8.33 juta.
Bantuan diserahkan kepada penghulu dari 12 daerah yang mewakili 33,342 penerima terdiri daripada asnaf fakir dan miskin seluruh negeri.
Terdahulu, baginda berangkat ke Majlis Sambutan Nuzul al-Quran peringkat negeri di Masjid Sultan Azlan Shah di sini malam tadi.
Turut berangkat Raja Di Hilir Perak, Raja Iskandar Dzulkarnain Sultan Idris Shah.
Hadir sama Menteri Besar, Datuk Seri Saarani Mohamad dan pegawai-pegawai kerajaan.
Secara keseluruhan, bantuan Hari Raya Aidilfitri MAIPk 2022 berjumlah RM9.18 juta melibatkan keseluruhan 36,754 penerima termasuk asnaf mualaf seramai 3,412 orang dengan jumlah bantuan RM853,000.

Pada majlis sama, baginda berkenan mengurniakan watikah pelantikan dua anggota MAIPk yang baharu iaitu Toh Maharaja Indera Dr. Khairil Anuar Arshad dan Pengarah Perbadanan Taman Negeri Perak, Mohamed Shah Redza Hussein. – KOSMO! ONLINE


Lelaki mabuk mengaku dirompak sebelum samun kedai serbaneka
Oleh MOHD YUNUS YAKKUB

19 April 2022, 12:13 pm
KLANG – Seorang lelaki mabuk sempat meminta sejumlah wang atas alasan dirinya telah dirompak sebelum melarikan RM233.15 dari sebuah kedai serbaneka di Jalan Dato Yusuf Shahbudin 30 Taman Sentosa, dekat sini kelmarin.
Dalam kejadian kira-kira pukul 12.08 tengah hari itu bagaimanapun tidak melibatkan sebarang kecederaan kepada seorang pekerja premis.
Insiden rompakan itu tular menerusi video berdurasi satu minit 33 saat yang dimuat naik di aplikasi TikTok.
Ketua Polis Daerah Klang Selatan, Asisten Komisioner Cha Hoong Fong berkata, kejadian dikatakan berlaku apabila seorang remaja perempuan berusia 19 tahun yang merupakan penjaga kaunter kedai dan bekerja sendirian telah didatangi seorang suspek lelaki dalam keadaan mabuk.
Katanya, suspek yang memakai pelitup muka telah meminta wang dengan alasan dirinya dirompak namun pekerja itu memaklumkan kedai tersebut tidak mempunyai wang.
“Suspek tiba-tiba telah mengeluarkan senjata gergaji kecil dan acukan kepada mangsa.

“Bimbang diapa-apakan, mangsa telah membuka laci tempat simpanan wang sebelum suspek mengambil wang berjumlah RM235.15,” katanya dalam kenyataan hari ini.
Jelas beliau, tiada kesan kecederaan pada mangsa sepanjang berlakunya insiden itu.
Tambah Hoong Fong, usaha mengesan suspek sedang giat dilakukan dengan kes disiasat mengikut Seksyen 392/397 Kanun Keseksaan. -KOSMO! ONLINE


Masalah dehidrasi jejas prestasi Arsyad
Oleh MUHAMMAD ZUHAILY BADLISHAH

19 April 2022, 12:50 pm
JAGUH pecut muda negara, Muhammad Arsyad Md. Saat kecewa dengan prestasi yang dipamerkannya pada final 100 meter (m) Terbuka Singapura kelmarin.
Apa tidaknya, pelari berusia 20 tahun itu terlepas peluang untuk menaiki podium pada kejohanan antarabangsa pertamanya apabila sekadar meraih tempat keempat.
Bukan itu sahaja, catatannya iaitu 10.77 saat (s) juga adalah masa terendah dilakukannya dalam tahun ini selepas terdahulu mencipta 10.48s, 10.59s, 10.68s dan 10.63s.
Sehubungan itu, Arsyad bertekad untuk memperbaiki segala kelemahan dalam tempoh masa yang ada sebelum Sukan SEA di Hanoi, Vietnam bermula 12 Mei depan.
“Catatan 100m saya pada aksi final hari ini (kelmarin) kurang baik. Mungkin sebab saya beraksi dalam keadaan berpuasa dan cuaca panas terik menyebabkan saya mengalami dehidrasi.
“Apa-apa pun saya akan berusaha lebih baik lagi selepas ini kerana masih ada masa untuk tingkatkan setiap aspek larian saya,” katanya.

Dua lagi wakil negara pada aksi final 100m itu iaitu Jonathan Nyepa berjaya meraih pingat emas dengan catatan 10.66s dan Muhammad Haiqal Hanafi memenangi gangsa menerusi masa 10.75s.
Pingat perak pula berjaya dimenangi atlet tuan rumah, Marc Brian Louis selepas merekodkan 10.67s.
Sebagai rekod, Malaysia menyenaraikan nama Arsyad dan Russel Alexander Nasir Taib untuk acara individu 100m pada Sukan SEA Hanoi bulan depan.


Kempunan jual mercun, bunga api lebih setengah juta
Oleh KHAIRUL MOHD. ALI

19 April 2022, 1:04 pm
JOHOR BAHRU – Polis Batalion 5 Pasukan Gerakan Am (PGA) berjaya menahan empat individu termasuk merampas mercun bernilai lebih RM500,000 dalam dua serbuan berasingan yang dijalankan di sekitar Muar, semalam.
Empat lelaki masing-masing tiga rakyat tempatan dan seorang Indonesia berusia antara 27 hingga 41 tahun ditahan di Kempas dan Muar.
Pegawai Pemerintahnya, Superintenden Dimin Awang berkata, rampasan dilakukan di Jalan Bukit Kempas 1/6, Taman Bukit Kempas, pada pukul 6 petang melibatkan pelbagai jenis mercun bernilai kira-kira RM31,000.
“Di Jalan Indah 18/6, Taman Pertama Indah, Sungai Abong, Muar pula, rampasan dibuat pukul 11 pagi melibatkan pelbagai jenis mercun dengan anggaran nilai RM500,000.
“Antara yang dirampas termasuklah mercun happy boom, thunder clap, mercun bola, crazy robot, happy boom tikus , mercun pop pop dan pelbagai lagi,” katanya dalam satu kenyataan hari ini.
Tambah beliau, pihaknya turut merampas dua buah lori, masing-masing sebuah di Kempas dan sebuah lagi di Muar.

“Kejayaan tangkapan dan rampasan mercun ini berjaya memutuskan pembekalan mercun di sekitar Kempas dan Muar khususnya menjelang sambutan Aidilfitri tidak lama lagi. -KOSMO! ONLINE


Fezrul Khan berang, pelakon BBNU buat perangai
Oleh SAIRUL ZAMRI MISRANI

19 April 2022, 12:40 pm
PETALING JAYA – “Tolong respect (hormat) orang lama. Ini dah masuk kali ketiga kau buat macam ini!”
Demikian amarah yang dilemparkan pelakon Fezrul Khan akibat hilang sabar mendepani perangai seorang pelakon perempuan dalam kalangan Budak Baru Nak Up (BBNU) susulan kegagalan hadir ke lokasi penggambaran pada saat akhir tanpa alasan munasabah sehingga menyusahkan orang lain.
Kata Fezrul atau nama sebenarnya Fezrul Khan Junaidi Khan, perkara tersebut bukanlah pertama kali berlaku, bahkan sudah masuk kali ketiga pasukan produsi termasuk dirinya membazir waktu disebabkan sikap pelakon baharu terbabit.
“Bukan sekali dua dia buat begitu. Macam-macam alasan dia gunakan untuk beritahu dia tak dapat hadir ke lokasi penggambaran.
“Benda ini betul-betul susahkan orang lain. Dia macam langsung tak hormat kru produksi dan barisan pelakon lain yang terpaksa menunggu lama disebabkan perangainya itu,” katanya.
Terdahulu, Fezrul, 40, turut berkongsi apa yang dirasai dalam Instagramnya agar menjadi iktibar buat semua pelakon baharu.

“Orang lain pun banyak job (kerja) juga, tapi tak ada tamak macam kau. Semua kerja kau ambil sampai menyusahkan semua artis.
“Kau dah tahu ada scene (babak) hari ini tapi kau tak datang lokasi, apa lagi alasan kau nak bagi. Ni dah masuk tiga kali.
“Kau BBNU lagi. Lakonan kau pun belum sampai level (tahap) aku!,” tulisnya.
Fezrul bagaimanapun tidak memperincikan judul serta syarikat produksi drama melibarkan pelakon baharu bermasalah terbabit.- KOSMO! ONLINE


Benzema terus jadi hero Real
Oleh KOSMO!

19 April 2022, 12:32 pm
SEVILLE – Karim Benzema sekali lagi muncul wira Real Madrid apabila meledak gol kemenangan dramatik pada lewat permainan untuk menewaskan Sevilla 3-2 dalam aksi La Liga awal pagi semalam.
Kemenangan di Ramon Sanchez Pizjuan itu menyaksikan Los Blancos kini semakin hampir untuk menjuarai La Liga musim ini apabila memiliki kelebihan 15 mata ke atas pasukan tangga kedua, Barcelona.
Ketua Jurulatih Real, Carlo Ancelotti mengakui, saingan musim ini masih belum berakhir tetapi kemenangan itu sememangnya berharga buat mereka untuk terus menjarakkan diri dengan Barcelona.
“Belum berakhir lagi, tetapi ia semakin hampir. Semua orang menunggu untuk melihat kekalahan Real, malangnya kami menjadi semakin hebat hari demi hari.
“Sejarah pasukan ini, kualiti para pemain dan keinginan tinggi mereka untuk menyarung jersi Real adalah punca utama kejayaan kami. Ia juga bukan perkara baharu buat Real,” katanya.
Real terlebih dahulu ketinggalan dua gol dalam babak pertama kepada Sevilla hasil jaringan Ivan Rakitic dan Erik Lamela pada minit ke-21 serta 25.

Kebangkitan Real bermula di separuh masa kedua menerusi jaringan Rodrygo pada minit ke-50 sebelum Nacho Fernandez mengikat kedudukan ketika aksi berbaki 10 minit lagi untuk tamat.
Benzema yang kini sudah meledak 39 gol daripada 39 perlawanan bersama Real musim ini, memastikan tiga mata menjadi milik mereka dengan gol kemenangan pada minit ke-92. – AGENSI


Aneka siput, kerang laut hidangan popular selepas tarawih
Oleh MOHD SYALMIZI HAMID

19 April 2022, 12:23 pm
SEBERANG PERAI – Hidangan unik berupa pelbagai jenis siput dan kerang laut menjadi menu pilihan orang ramai sebagai snek waktu malam sepanjang bulan Ramadan di kedai Mak Siti Seafood di Kampung Sungai Setar Kechil, Nibong Tebal di sini.
Antara yang menjadi tarikan termasuklah kepah, kerang, lokan, siput gayam, siput sudu, siput duri, siput gerudi, siput manis dan siput unam yang direbus.
Menurut pengusahanya, Nur Hayati Hassan, 56, perusahaan yang dijalankan lebih 30 tahun lalu itu membuatkan Nibong Tebal popular dalam kalangan warga tempatan dan dari seluruh negara bagi menikmati juadah berkenaan.
“Antara paling menjadi tumpuan adalah siput duri dan lokan yang dinikmati bersama kuah kacang resipi istimewa kami atau air asam.
“Ia juga terhad kerana kami menawarkan menu ini pada waktu malam di bulan Ramadan sahaja iaitu beroperasi antara pukul 8.30 malam hingga 2 pagi,” katanya ketika ditemui semalam.
Ujar Nur Hayati, dengan dibantu 30 pekerja, sebanyak lapan jenis kerang dan siput seberat kira-kira 850 kilogram (kg) disediakan di kedainya setiap hari bersama kira-kira 30 kg kacang sebagai sos pencicah.

Sementara itu, pengunjung, Abdullah Mahyudin, 27, berkata, ia merupakan pengalaman pertamanya menikmati pelbagai jenis kerang yang tidak pernah ditemui di tempat lain sebelum ini.
“Kebiasaannya saya jumpa banyak tempat menjual hidangan kerang biasa, tetapi kali ini dapat cuba sendiri pelbagai jenis kerang dan siput dengan kombinasi kuah kacang sedap.
“Apa yang paling penting, kerang-kerang ini dicuci dengan bersih sebelum direbus,” katanya. – KOSMO! ONLINE


Titik permulaan karier Myisha
Oleh MUHAMMAD ZUHAILY BADLISHAH

19 April 2022, 12:40 pm
PEMAIN perseorangan wanita negara, Myisha Mohd. Khairul kini menempa nama sebagai bintang dalam pembikinan buat arena badminton negara selepas menjuarai Siri Antarabangsa Belanda di Wateringen kelmarin.
Kejayaan itu hadir selepas Myisha berjaya menewaskan rakan senegara, Siti Nurshuhaini Azman 21-19, 18-21, 21-19 dalam aksi final sengit selama 70 minit.
Myisha, 19, yang ketika ini di ranking ke-328 dunia, berharap kejayaan itu mampu menjadi batu loncatan untuk meraih lebih banyak kejuaraan selepas mendakap gelaran antarabangsa senior pertama dalam kariernya.
“Kami sudah banyak kali berlawan sesama sendiri kerana berlatih bersama. Kami berdua juga tahu cara permainan masing-masing, sebab itu perlawanan menjadi sengit dan rezeki saya untuk menang.
“Saya langsung tak jangka dapat memenangi kejohanan ini. Saya anggap podium pertama ini sebagai pembakar semangat untuk mengekalkan momentum ini dalam pertandingan seterusnya.
“Saya amat bersyukur dan menganggapnya sebagai titik permulaan supaya saya dapat mengorak langkah lebih jauh selepas ini,” kata pemain yang mesra disapa dengan gelaran nama Caca itu.

Myisha mendapat ‘durian runtuh’ apabila Menteri Besar Johor, Datuk Onn Hafiz Ghazi mengumumkan ganjaran bernilai RM10,000 daripada Kerajaan Johor atas kejayaannya itu.
Ia sudah tentu menjadi tonik terbaik buat Myisha yang akan beraksi bersama skuad negara dalam saingan Piala Uber di Bangkok, Thailand bermula 8 hingga 15 Mei depan.


Kelab penyokong Perak FC sasar kutip RM1.7 juta
Oleh AZIZAN HASHIM

19 April 2022, 12:20 pm
GABUNGAN Persatuan Penyokong Bola Sepak Perak (TBG Mobs Perak Fans Club) menyasarkan kutipan sebanyak RM1.7 juta untuk membantu pasukan Perak FC menyelesaikan kemelut kewangan sebelum tarikh 21 April depan.
Setiausaha Kehormatnya, Hakimi Halim optimis kutipan itu berjaya dicapai jika setiap rakyat Perak menderma RM1 seorang.
Menurutnya, keadaan amat terdesak dan hanya beberapa hari sahaja lagi bola sepak Malaysia bakal kehilangan satu lagi pasukan penuh tradisi, penuh sejarah pada saingan Liga Malaysia.
“Sebelum itu kita harapkan pemilik Perak FC selesaikan kemelut ini, namun saban hari keadaan semakin genting dan pasukan kita sudah di hujung tanduk.
“Jika pasukan gagal untuk menyelesaikan tunggakan gaji sebelum atau pada 21 April ini, maka First Instance Body (FIB) akan memutuskan tindakan seterusnya iaitu lesen ditarik balik dan disingkirkan dari Liga Malaysia,” katanya.
Beliau turut merayu kepada seluruh rakyat negeri Perak agar menghulurkan bantuan kewangan RM1 seorang untuk merealisasikan harapan penyokong bola sepak Perak.

“Kita boleh lihat sendiri sehingga hari ini, masih belum ada sebarang kepastian kemelut pengambilalihan kelab, kami terpanggil untuk selamatkan kelab kesayangan kami.
“Apa yang lebih penting memastikan survival Perak FC dalam saingan Liga-M. Rakyat Perak boleh buktikan dengan menyalurkan sumbangan. Kami juga seru mana-mana pihak atau syarikat yang mempunyai kewangan kukuh untuk menyumbang,” katanya.
Tambah Hakimi, sesuatu yang amat malang bagi Perak FC yang menyambut ulang tahun ke-100 pada tahun lepas, diturunkan takhta liga dan kini berdepan pula penyingkiran dari Liga Malaysia.
“Kami rayu agar seluruh rakyat Perak menjayakan usaha ini sebelum terlambat dan kita seru kepada kerajaan negeri untuk bantu pasukan buat kali terakhir,” katanya.


Liek Hou keluar duit sendiri ke Sao Paulo
Oleh MUHAMMAD ZUHAILY BADLISHAH

19 April 2022, 12:30 pm
PEMENANG pingat emas Sukan Paralimpik Tokyo 2020, Cheah Liek Hou mendedahkan, terpaksa mengeluarkan duit poket sendiri untuk menyertai kejohanan Badminton Para Antarabangsa Brazil 2022 di Sao Paulo bermula hari ini hingga 24 April.
Ini adalah kejohanan antarabangsa pertama yang disertai Liek Hou, 34, seulojak mencipta sejarah menjuarai aksi final perseorangan lelaki kategori SU5 di Tokyo pada 4 September tahun lepas.
Bagaimanapun, Liek Hou mengakui, terkilan kerana menanggung sendiri segala perbelanjaan di Brazil dengan keseluruhan berjumlah RM15,000 termasuk tambang penerbangan dan kos menyertai kejohanan tersebut.
“Kali ini cuma saya dan coach Rashid (Sidek) berangkat ke Brazil dengan duit poket sendiri termasuk segala perbelanjaan di Brazil.
“Pertandingan para ini tiada wang kemenangan seperti kejohanan able (normal). Jadi ini betul keluar (duit), tak ada masuk ya.
“Saya cuma nak cari balik suasana pertandingan dan bersedia untuk kejohanan berturut-turut bulan depan dan pertandingan besar selepas itu,” katanya.

Bagi Liek Hou, dia tidak meletakkan harapan tinggi pada kejohanan itu kerana sudah lama tiada pertandingan selain keadaannya juga baru pulih selepas dijangkiti Covid-19 pada Februari lalu.
Sasaran utama bagi Liek Hou tahun ini adalah Sukan Para Asia di Hangzhou, China yang akan berlangsung 9 hingga 15 Oktober dan Kejohanan Para Dunia di Tokyo, Jepun dijadualkan dari 1 hingga 6 November.


Rakyat Indonesia diminta tidak pulang beraya guna motosikal
Oleh KOSMO!

19 April 2022, 1:00 pm
JAKARTA – Menteri Pengangkutan Indonesia, Budi Karya Sumadi menyeru rakyat negara itu supaya tidak menggunakan motosikal ketika pulang berhari raya tahun ini, lapor laman berita Tribunnews, kelmarin.
Menurut Budi, faktor keselamatan adalah perkara yang paling dibimbangi apabila rakyat memilih untuk pulang ke kampung menggunakan motosikal.
“Saya mohon secara peribadi supaya anda semua tidak menggunakan motosikal untuk pulang beraya di kampung.
“Balik kampung di hari raya adalah sangat memenatkan kerana kesesakan jalan raya dan ditambah pula apabila kita berpuasa,” kata Budi ketika meninjau persiapan pengangkutan awam di Terminal Kampung Rambutan, Jakarta Timur.
Tambah Budi, penduduk boleh memilih pengangkutan awam seperti bas dan kereta api sebagai alternatif lain untuk pulang beraya.
Jika mereka tetap mahu membawa pulang motosikal ke kampung, kerajaan ada menyediakan perkhidmatan mengangkut kenderaan menggunakan jalan darat dan laut.

“Kami menyediakan lori dan kapal untuk mengangkut motosikal pulang ke kampung bersama pemiliknya,” sambung Budi. – Agensi


Dua lelaki Rohingnya ditemui bersembunyi dalam longkang
Oleh NORLIDA AKMAR IDROS

20 April 2022, 11:34 pm
BANDAR BAHARU – Polis berjaya menahan dua lagi lelaki etnik Rohingya yang ditemui bersembunyi di dalam longkang dekat Sungai Rambai di Relau dekat sini pada malam ini.
Kedua-dua tahanan tersebut ditemui dalam operasi dijalankan sepasukan Bahagian Siasatan Jenayah Maksiat, Judi dan Kongsi Gelap (D7) Jabatan Siasatan Jenayah Ibu Pejabat Polis Kontinjen Kedah bersama penduduk kampung pada pukul 10 malam tadi.
Terdahulu, polis menerima maklumat daripada penduduk yang terserempak dengan beberapa lelaki dipercayai etnik Rohingya yang melarikan diri dari Depot Imigresen Sementara Relau di sini.
Lelaki warga asing itu dikatakan cuba menghampiri penduduk kampung untuk meminta makanan kerana kelaparan. – KOSMO! ONLINE


Polis Perak bantu kesan tahanan lolos
Oleh ASLIZA MUSA

20 April 2022, 9:30 pm
IPOH – Sebanyak 54 sekatan jalan raya (SJR) menerusi Op Tutup diadakan bagi menjejaki saki baki tahanan Rohingya yang melarikan diri dari Depot Imigresen Sementara Sungai Bakap, Pulau Pinang, pagi tadi.
Ketua Polis Perak, Datuk Mior Faridalathrash Wahid berkata, SJR itu dijalankan di jalan Persekutuan seluruh negeri dan Lebuh Raya Utara-Selatan dengan kekuatan 243 anggota.
Katanya, tumpuan juga diberikan di daerah bersempadanan Pulau Pinang dan Kedah yang merupakan titik panas iaitu Kerian, Selama dan Taiping.
“Kita sudah laksanakan Op Tutup sejak awal pagi tadi selepas menerima maklumat daripada Kontinjen Pulau Pinang dan Kedah. Setakat ini belum ada laporan membabitkan tangkapan di Perak,” katanya di sini hari ini.
Pemantauan dan rondaan juga akan diadakan di lokasi berisiko untuk tahanan menyembunyikan diri seperti masuk ke kawasan kampung.- KOSMO! ONLINE


Aplikasi pintar kesan jangkitan Covid-19
Oleh KOSMO!

20 April 2022, 8:30 pm
LONDON – Sekumpulan saintis membangunkan sebuah  aplikasi telefon pintar yang boleh mengesan sama ada seseorang itu telah dijangkiti virus Covid-19, lapor portal berita MailOnline semalam.
Aplikasi dinamakan ResApp itu menggunakan teknologi kepintaran buatan (AI)  untuk menganalisis bunyi batuk seseorang. Aplikasi itu dikatakan mempunyai ketepatan sebanyak  92 peratus.
“Skala besar bagi pandemik global ini  bermaksud kita memerlukan lebih banyak alat diagnosis  yang boleh mengimbangi kebergantungan kepada ujian antigen pantas dan tindak balas rantaian polimerase transkripsi balikan (PCR).
“Penggunaan ResApp secara meluas dapat mengurangkan keperluan ujian saringan antigen pantas dan PCR.
“Dalam masa sama, kita masih mengekalkan kawalan penyakit yang diperlukan untuk menguruskan impak Covid-19,” kata ahli Lembaga Penasihat Saintifik Covid-19 ResApp, Profesor Catherine Bennett.
Ujian bagi menilai keberkesanan aplikasi tersebut telah dijalankan terhadap  741 individu di Amerika Syarikat dan India, termasuk 446 yang dijangkiti Covid-19.

Responden dikehendaki melengkapkan kaji selidik mengenai gejala yang dialami sebelum diminta untuk batuk pada telefon pintar  yang mempunyai aplikasi ResApp.
Keputusannya mendapati bahawa aplikasi itu dapat mengesan virus Covid-19 dengan tepat dalam kalangan 92 peratus pesakit yang dijangkiti.
Syarikat yang membangunkan aplikasi itu berkata, ResApp akan mula digunakan di sektor-sektor yang paling kerap memerlukan ujian saringan Covid-19 dilakukan termasuk perjalanan, sukan, hiburan dan penjagaan kesihatan. – AGENSI

Name(required)

Email(required)

Website

Message

Submit


Tahanan lama dalang tindakan merusuh, lari dari depot
Oleh MOHD. RAFIE AZIMI

20 April 2022, 7:51 pm
ALOR SETAR – Tindakan tahanan etnik Rohingya melarikan diri secara beramai-ramai dari Depot Imigresen Sementara Relau di Bandar Baharu awal pagi tadi disyaki didalangi oleh individu yang telah lama berada di lokasi tersebut.
Pengerusi Persatuan Rohingya Malaysia Kedah, Yusof Ali berkata, tahanan baharu dipercayai tidak terlibat dalam perancangan untuk melarikan diri itu kerana mereka masih baru di situ
“Tidak dinafikan dalam ramai-ramai itu mungkin ada sekelompok individu yang jahat dan telah membuat perancangan untuk melarikan diri.
“Mungkin mereka ini mahu melarikan diri daripada kes mahkamah atau tindakan undang-undang yang bakal dikenakan terhadap mereka,” katanya di sini hari ini.
Katanya, golongan tersebut perlu ditahan dan dihadapkan ke muka pengadilan kerana tindakan mereka itu turut ‘memerangkap’ golongan wanita serta kanak-kanak.
“Lebih malang apabila ada yang melarikan diri sehingga maut dalam kemalangan jalan raya,” ujarnya. – KOSMO! ONLINE


Warga Shanghai lebih perlukan makanan berbanding ubat tradisional cegah Covid-19
Oleh KOSMO!

20 April 2022, 7:30 pm
BEIJING – Seorang pakar saraf di China menggesa pemerintah menjelaskan sama ada ubat tradisional, Lianhua Qingwen berkesan dalam mencegah Covid-19 sebelum memberi keutamaan untuk mengedarkannya lebih daripada barang makanan dan  keperluan asas lain, lapor akhbar South China Morning Post kelmarin.
Sekurang-kurangnya lapan juta kotak kapsul Lianhua Qingwen telah dihantar ke Shanghai dalam usaha mengekang penularan varian Omicron. Pada masa yang sama, 25 juta penduduk kota raya itu kini bergelut untuk mendapatkan bekalan sayur segar, beras dan pelitup muka.
“Pemberian ubat-ubatan Covid-19 perlu berdasarkan ujian dan pemeriksaan yang ketat. Tiada produk palsu atau samar sepatutnya diberikan kepada orang awam.
“Jika keberkesanan ubat Lianhua Qingwen tidak pernah disahkan secara serius, penghantaran mandatori akan menjejaskan kepentingan penduduk yang lebih berdepan kekurangan bekalan makanan,” kata Presiden Universiti Perubatan Ibu Negara di Beijing, Rao Yi.
Menurut kenyataan kepada bursa pada 8 April lalu, syarikat  Shijiazhuang Yiling Pharmaceutical menyumbang ubat  Lianhua Qingwen bernilai AS$9.5 juta (RM40.5 juta) atau bersamaan sekurang-kurangnya lapan juta kotak kepada Shanghai.
Tiga lagi pakar dari Universiti Jinan turut meluahkan rasa kecewa terhadap keutamaan untuk membekalkan ubat Lianhua Qingwen ke Shanghai.

“Ia tidak sepatutnya berlaku di mana ubat  tidak terbukti  berkesan untuk mencegah Covid-19 dihantar kepada individu sihat. Sepatutnya, kapasiti logistik dipenuhi dengan barangan keperluan asas yang diperlukan oleh penduduk Shanghai,” kata mereka.
Pengedaran ubat tersebut kepada individu sihat menyebabkan doktor-doktor di  China memberi amaran agar penduduk tidak mengambil kapsul tersebut melainkan berasa tidak sihat kerana ia boleh mengakibatkan masalah perut atau buah pinggang gagal berfungsi. – Agensi